Návrh                                       

Zákon
z ..........................  2005
o sociálnoprávnej ochrane detí a o sociálnej kuratele a o zmene a doplnení niektorých zákonov

	Národná rada Slovenskej republiky sa uzniesla na tomto zákone:

Čl. I
PRVÁ ČASŤ
Prvá hlava
Základné ustanovenia
§ 1
Predmet úpravy
(1) Tento zákon upravuje sociálnoprávnu ochranu detí a sociálnu kuratelu na zabezpečenie predchádzania vzniku krízových situácií v rodine, ochrany práv a právom chránených záujmov detí, predchádzania prehlbovania a opakovania porúch psychického vývinu, fyzického vývinu a sociálneho vývinu detí a plnoletých fyzických osôb a na zamedzenie nárastu sociálno-patologických javov.
(2) Sociálnoprávna ochrana detí je súbor opatrení na zabezpečenie
a) ochrany dieťaťa, ktorá je nevyhnutná pre jeho blaho a ktorá rešpektuje jeho najlepší záujem podľa medzinárodného dohovoru,)
b) výchovy a všestranného vývinu dieťaťa v jeho prirodzenom rodinnom prostredí,
c) rovnocenného náhradného prostredia dieťaťu, ktoré nemôže byť  vychovávané vo vlastnej rodine.
	(3) Sociálna kuratela je súbor opatrení  a poskytovanie odbornej pomoci na odstránenie, zmiernenie a zamedzenie prehlbovania alebo opakovania porúch psychického vývinu, fyzického vývinu a sociálneho vývinu dieťaťa a plnoletej fyzickej osoby v závislosti od závažnosti poruchy a situácie, v ktorej sa nachádza dieťa alebo plnoletá fyzická osoba.
§ 2
Osobný rozsah sociálnoprávnej ochrany detí a sociálnej kurately
	Opatrenia sociálnoprávnej ochrany detí a sociálnej kurately sa vykonávajú
a) pre dieťa, ktoré 
     1.   má na území  Slovenskej republiky trvalý pobyt, prechodný pobyt, povolenie na prechodný pobyt, povolenie na trvalý pobyt alebo má povolený tolerovaný pobyt) (ďalej len “obvyklý pobyt”), 
2.  je občanom Slovenskej republiky a nachádza sa na území iného štátu, 
3.	nie je občanom Slovenskej republiky a nachádza sa na území Slovenskej republiky bez sprievodu rodiča alebo inej plnoletej fyzickej osoby, ktorej by mohlo byť dieťa zverené do osobnej starostlivosti (ďalej len “maloletý bez sprievodu”), 
4.	je mladistvý podľa osobitného predpisu,)
b) pre plnoletú fyzickú osobu do 25 rokov veku, ktorá má na území Slovenskej republiky obvyklý pobyt (ďalej len “mladý dospelý”),
c) pre inú plnoletú fyzickú osobu, ktorá má na území Slovenskej republiky obvyklý pobyt.
Vykonávanie opatrení sociálnoprávnej ochrany detí a sociálnej kurately
§ 3
	(1) Opatrenia sociálnoprávnej ochrany detí a sociálnej kurately sa vykonávajú  pre dieťa, plnoletú fyzickú osobu, rodinu, skupinu a komunitu najmä prostredníctvom sociálnej práce  a metódami, technikami a postupmi zodpovedajúcimi poznatkom spoločenských vied a poznatkom o stave a vývoji sociálno-patologických javov v spoločnosti.
	(2) Opatrenia sociálnoprávnej ochrany detí a sociálnej kurately na seba nadväzujú a vzájomne sa podmieňujú.
§ 4
	(1) Opatrenia sociálnoprávnej ochrany detí a sociálnej kurately sa vykonávajú, ak tento zákon neustanovuje inak,
a)	v prirodzenom rodinnom prostredí,
b) v náhradnom rodinnom prostredí,
c) v otvorenom prostredí,
d) v prostredí utvorenom a usporiadanom na výkon opatrení podľa tohto zákona.
(2) Prirodzené rodinné prostredie na účely tohto zákona je domáce prostredie dieťaťa, rodiny alebo plnoletej fyzickej osoby. Ak je to vhodné a účelné, opatrenia podľa tohto zákona sa vykonávajú aj v širšom sociálnom prostredí dieťaťa, rodiny alebo plnoletej fyzickej osoby a v domácnostiach fyzických osôb, ktoré sú s nimi v príbuzenskom vzťahu, alebo ktoré majú s nimi blízky vzťah.
(3) Náhradné rodinné prostredie na účely tohto zákona je domáce prostredie plnoletej fyzickej osoby, ktorej súd zveril dieťa do starostlivosti podľa osobitného predpisu,)  alebo ktorej bolo dieťa dočasne zverené rozhodnutím orgánu sociálnoprávnej ochrany detí a sociálnej kurately do starostlivosti podľa osobitného predpisu.4) Náhradné rodinné prostredie je aj domáce prostredie fyzickej osoby podľa   § 39 ods. 2 a domáce prostredie fyzických osôb podľa § 56 ods. 8.
(4) Otvorené prostredie na účely tohto zákona je každé verejné priestranstvo,  verejný objekt alebo komunikácia, ktoré sú pre jednotlivcov a skupiny prirodzeným sociálnym prostredím, v ktorom sa zvyčajne zdržiavajú, a mobilné alebo stále priestorové zázemia jednotlivcov a skupín.

(5) Prostredie utvorené a usporiadané na výkon opatrení podľa tohto zákona je zariadenie sociálnoprávnej ochrany detí a sociálnej kurately (ďalej len “zariadenie”).

DRUHÁ hlava

Zásada rovnakého zaobchádzania pri vykonávaní opatrení  sociálnoprávnej  ochrany detí a sociálnej kurately a ochrana práv dieťaťa
§ 5
 (1) Práva ustanovené týmto zákonom sa zaručujú rovnako každému v súlade so zásadou rovnakého zaobchádzania  ustanovenou osobitným predpisom.)  V súlade so zásadou rovnakého zaobchádzania sa zakazuje diskriminácia  z dôvodov pohlavia, náboženského vyznania alebo viery, manželského stavu a rodinného stavu, farby pleti, jazyka, politického zmýšľania alebo iného zmýšľania, odborovej činnosti, národného pôvodu alebo sociálneho pôvodu, zdravotného postihnutia, veku, majetku, rodu alebo iného postavenia.
 (2) Každý, kto sa domnieva, že jeho práva alebo právom chránené záujmy boli dotknuté  pri vykonávaní opatrení sociálnoprávnej ochrany detí a sociálnej kurately podľa tohto zákona v dôsledku nedodržania zásady rovnakého zaobchádzania, môže sa domáhať právnej ochrany na súde podľa osobitného predpisu.5)
§ 6
Ústredie práce, sociálnych vecí a rodiny a úrady práce, sociálnych vecí a rodiny (ďalej  len “orgán sociálnoprávnej ochrany detí a sociálnej kurately”), obec, vyšší územný celok, právnická osoba alebo fyzická osoba, ktorej bola udelená akreditácia  podľa tohto zákona (ďalej len “akreditovaný subjekt”) a ostatné subjekty sú povinné dbať na to, aby   nedochádzalo k ohrozovaniu alebo porušovaniu práv dieťaťa. Všetky orgány, právnické osoby a fyzické osoby uvedené v prvej vete vykonávaním opatrení podľa tohto zákona zabezpečujú dieťaťu ochranu a starostlivosť, ktorá je nevyhnutná pre jeho blaho a ochranu jeho právom chránených záujmov, pri rešpektovaní jeho práv priznaných  medzinárodným dohovorom1)  s ohľadom na práva a povinnosti jeho rodičov, osvojiteľov, poručníka a osoby, ktorej súd zveril dieťa do osobnej starostlivosti podľa osobitného predpisu4) alebo pestúnskej starostlivosti alebo do starostlivosti budúcich osvojiteľov podľa osobitného predpisu) (ďalej len “osoba, ktorá sa osobne stará o dieťa”). 
§ 7
Každý je povinný upozorniť orgán sociálnoprávnej ochrany detí a sociálnej kurately na porušovanie  práv dieťaťa.
§ 8
	(1) Dieťa má právo požiadať o pomoc pri ochrane svojich práv orgán  sociálnoprávnej ochrany detí a sociálnej kurately, iný štátny orgán, ktorý je  príslušný podľa osobitných predpisov) chrániť práva a právom chránené záujmy dieťaťa,  zariadenie, obec, vyšší územný celok, akreditovaný subjekt,  školu, školské zariadenie alebo poskytovateľa zdravotnej starostlivosti. Všetky orgány, právnické  osoby a fyzické osoby uvedené v prvej vete sú povinné poskytnúť dieťaťu okamžitú pomoc pri ochrane jeho života a zdravia, vykonať  opatrenia na zabezpečenie jeho práv a právom chránených záujmov, a to aj sprostredkovaním tejto pomoci. To platí aj vtedy, ak dieťa nemôže  vzhľadom na svoj vek a rozumovú vyspelosť požiadať o pomoc samo, ale prostredníctvom tretej osoby.
(2) Dieťa má právo požiadať o pomoc pri ochrane svojich práv aj bez vedomia rodičov alebo osoby, ktorá sa  osobne stará o dieťa. Týmto nie sú dotknuté práva a povinnosti rodičov vyplývajúce z rodičovských práv a povinností a práva osoby, ktorá sa  osobne stará o dieťa, upravené osobitným predpisom.4)
§ 9
Rodič a osoba, ktorá sa  osobne stará o dieťa, ma právo pri výkone svojich práv a povinností požiadať o pomoc orgán sociálnoprávnej ochrany detí a sociálnej kurately,  iný štátny orgán, ktorý  je príslušný podľa osobitných predpisov,7) chrániť práva a právom chránené záujmy dieťaťa, zariadenie, obec, vyšší územný celok, akreditovaný subjekt, školu, školské zariadenie a poskytovateľa zdravotnej starostlivosti; tieto orgány a akreditovaný subjekt sú povinné rodičovi a osobe, ktorá sa  osobne stará o dieťa, túto pomoc poskytnúť v rozsahu svojej pôsobnosti.  

DRUHÁ ČASŤ
Prvá hlava
Opatrenia sociálnoprávnej ochrany detí a sociálnej kurately na predchádzanie vzniku krízových situácií v rodine  a na obmedzenie a odstraňovanie negatívnych vplyvov
§ 10
(1) Opatrenia sociálnoprávnej ochrany detí a sociálnej kurately na predchádzanie vzniku  krízových situácií v rodine  sú najmä
a) organizovanie alebo sprostredkovanie účasti na programoch, tréningoch a aktivitách zameraných na podporu plnenia rodičovských práv a povinností, plnenia funkcií rodiny, na utváranie a upevňovanie vzťahov medzi manželmi, medzi rodičmi a deťmi,  rozvoj  schopností riešiť problémové situácie a adaptovať sa  na nové situácie,      
b) organizovanie alebo sprostredkovanie účasti na  programoch a aktivitách zameraných na predchádzanie sociálno-patologickým javom, 
c) sprostredkovanie kultúrnych, záujmových a iných aktivít zameraných na podporu vhodného  využívania voľného času detí.
(2)  Opatrenia podľa odseku 1 písm. a) a b) sa vykonávajú v prostredí podľa        § 4.      
(3) Na organizovanie opatrení  podľa odseku 1    právnickou osobou alebo fyzickou osobou sa  ustanovenia § 76 až  85 nevzťahujú. Organizovaním opatrení podľa odseku 1 nie je dotknutá pôsobnosť iných subjektov podľa osobitných predpisov.)
§ 11
(1) Opatrenia sociálnoprávnej ochrany detí a sociálnej kurately na obmedzenie a odstraňovanie negatívnych vplyvov, ktoré ohrozujú psychický vývin, fyzický vývin alebo sociálny vývin dieťaťa a plnoletej fyzickej osoby sú  najmä
a)  ponúknutie pomoci dieťaťu,  rodičom alebo inej plnoletej fyzickej osobe alebo ponúknutie sprostredkovania pomoci pri riešení výchovných problémov alebo rodinných  problémov a pri uplatňovaní nárokov dieťaťa podľa osobitných predpisov,)
b) sledovanie negatívnych vplyvov pôsobiacich na dieťa a rodinu, zisťovanie príčin ich vzniku a vykonávanie opatrenia na obmedzenie pôsobenia nepriaznivých vplyvov, 
c) organizovanie alebo sprostredkovanie účasti na programoch zameraných na pomoc pri riešení problémov detí v rodine, v škole a na pomoc  rodinám pri  riešení výchovných problémov, sociálnych  problémov a iných problémov v rodine a v medziľudských vzťahoch, 
d) organizovanie alebo sprostredkovanie účasti na programoch zameraných na pomoc deťom a plnoletým fyzickým osobám ohrozeným správaním člena rodiny, členov rodiny alebo správaním iných osôb, 
e)  organizovanie alebo sprostredkovanie účasti na programoch zameraných na plnoleté fyzické osoby, ktoré svojim správaním ohrozujú členov rodiny.     
(2) Ak sa rodičia dieťaťa rozvádzajú,  je potrebné 
a) dieťaťu a jeho rodičom poskytnúť alebo sprostredkovať sociálne poradenstvo,
b) rodičom dieťaťa odporučiť  psychologickú pomoc v záujme obnovy manželského spolužitia a v záujme predchádzania nepriaznivým vplyvom rozvodu na dieťa, 
c) dieťaťu poskytnúť alebo zabezpečiť potrebnú psychologickú pomoc aj po rozvode.  
(3)  Opatrenia sociálnoprávnej ochrany detí a sociálnej kurately na obmedzenie a na  odstraňovanie negatívnych  vplyvov, ktoré ohrozujú psychický vývin, fyzický vývin a sociálny vývin  detí a plnoleté fyzické osoby, sa vykonávajú v prostredí podľa § 4.      
Výchovné opatrenia
§ 12
(1) Ak je to potrebné v  záujme dieťaťa, orgán sociálnoprávnej ochrany detí a sociálnej kurately rozhodne o uložení výchovného  opatrenia ustanoveného osobitným predpisom4)  alebo o uložení týchto výchovných opatrení:
a)	upozorní vhodným spôsobom dieťa, jeho rodičov alebo osobu, ktorá sa  osobne stará o dieťa, ak svojim správaním môžu ohroziť alebo narušiť priaznivý psychický vývin, fyzický vývin a sociálny vývin dieťaťa,
b)	uloží dieťaťu,  jeho rodičom a osobe, ktorá sa osobne stará o dieťa, povinnosť podrobiť sa sociálnemu poradenstvu alebo inému poradenstvu ambulantnou formou,
c)	uloží dieťaťu povinnosť zúčastniť sa liečby v špecializovanej ambulantnej starostlivosti,
d)	uloží dieťaťu povinnosť zúčastniť sa na výchovnom programe alebo na sociálnom programe.
(2) Orgán sociálnoprávnej ochrany detí a sociálnej kurately nemôže rozhodnutím o uložení výchovného opatrenia odňať dieťa z osobnej starostlivosti rodičov alebo osoby, ktorá sa osobne stará o dieťa.
(3) V rozhodnutí o výchovnom opatrení orgán sociálnoprávnej ochrany detí a sociálnej kurately  určí právnickú osobu alebo fyzickú osobu, ktorá má spolupôsobiť alebo spolupracovať pri výkone výchovného opatrenia a obdobie, po uplynutí ktorého zhodnotí účinky výchovného opatrenia.
	(4) Dieťaťu, jeho rodičom alebo osobe, ktorá sa osobne stará o dieťa,  musí byť poskytnutá pomoc na odstránenie príčin, pre ktoré bolo uložené výchovné opatrenie. Pri poskytovaní pomoci na odstránenie príčin, pre ktoré bolo uložené výchovné opatrenie musia byť využité všetky metódy, techniky a postupy sociálnej práce v závislosti od povahy týchto príčin.
§ 13
	(1) Orgán sociálnoprávnej ochrany detí a sociálnej kurately určí právnickú osobu alebo fyzickú osobu, ktorá má spolupôsobiť alebo spolupracovať pri výkone výchovného opatrenia podľa § 12 ods. 1 písm. b) až d) po predchádzajúcom súhlase tejto právnickej osoby alebo fyzickej osoby.
	(2) Orgán sociálnoprávnej ochrany detí a sociálnej kurately  uloží výchovné opatrenie podľa § 12 ods. 1 písm. c) len na základe odporúčania lekára so špecializáciou v príslušnom špecializačnom odbore.     
§ 14
	(1) Orgán sociálnoprávnej ochrany detí a sociálnej kurately vypracováva podľa dôvodov, pre ktoré bolo výchovné opatrenie uložené, plán výkonu výchovného opatrenia uloženého orgánom sociálnoprávnej ochrany detí a sociálnej kurately alebo súdom. Plán výkonu výchovného opatrenia  je súčasťou  plánu sociálnej práce s dieťaťom, jeho rodičmi alebo osobou, ktorá sa  osobne stará o dieťa. 
(2) Plnenie účelu výchovného opatrenia sa  pravidelne   vyhodnocuje za účasti dieťaťa, jeho rodičov alebo osoby, ktorá sa  osobne stará o dieťa.  Každá zmena spôsobu  a rozsahu výkonu výchovného opatrenia musí byť zaznamenaná v pláne výkonu výchovného opatrenia. 
	(3) Pri zabezpečovaní účelu výchovného opatrenia  orgán sociálnoprávnej ochrany  detí a sociálnej kurately spolupracuje  s inými orgánmi štátnej správy,  obcou, školou, zariadením, ak je v ňom dieťa umiestnené, poskytovateľom zdravotnej starostlivosti, iným  špecializovaným zariadením a s akreditovaným subjektom.
§ 15
	(1) Výchovné opatrenie  orgán sociálnoprávnej ochrany detí a sociálnej kurately  zruší, ak splnilo svoj účel. Po zrušení výchovného opatrenia, o ktorom  rozhodol orgán sociálnoprávnej ochrany detí a sociálnej kurately alebo súd, orgán sociálnoprávnej ochrany detí a sociálnej kurately sleduje, či  trvajú účinky výchovného opatrenia.
	(2) Orgán sociálnoprávnej ochrany detí a sociálnej kurately rozhodne o uložení iného  vhodného výchovného opatrenia alebo navrhne súdu prijať výchovné opatrenie, ak výchovné opatrenie neviedlo k náprave.
Sociálna kuratela detí
§ 16
Sociálnu kuratelu zabezpečuje orgán  sociálnoprávnej ochrany detí a sociálnej kurately  vykonávaním opatrení podľa tohto zákona najmä pre
a)  maloletého, ktorý sa dopustil páchania činu inak trestného  podľa osobitného predpisu,3)
b) mladistvého páchateľa trestnej činnosti alebo mladistvého podozrivého  z páchania trestnej činnosti  podľa osobitného predpisu,3)  
c) dieťa, ktoré sa dopustilo priestupku,
d) dieťa, ktoré je členom skupiny, ktorá  ho svojim negatívnym vplyvom ohrozuje,  
e) dieťa zneužívajúce drogy alebo dieťa závislé na drogách, 
f) dieťa hrajúce hazardné hry) alebo dieťa závislé na  hazardných hrách, internete, počítačových hrách  a iných hrách,   
g) dieťa, u ktorého sa pre poruchy správania  prejavujú problémy  najmä v škole, rovesníckych skupinách, vo vzťahoch s inými deťmi, rodičmi  alebo inými plnoletými fyzickými osobami, 
h) dieťa, u ktorého sa prejavujú poruchy správania zanedbávaním školskej dochádzky,  útekmi z domu alebo zo zariadenia, v ktorom je umiestnené,
i) dieťa, u ktorého sa  neprejavili problémy v správaní ani  poruchy správania, avšak jeho jednorazové alebo krátkodobé správanie vyžaduje pre svoju závažnosť alebo neprimeranosť odbornú pomoc.
§ 17
(1)  Orgán sociálnoprávnej ochrany detí a sociálnej kurately pri pomoci  dieťaťu s poruchami správania v závislosti od povahy a závažnosti poruchy správania dieťaťa a situácie, v ktorej sa dieťa nachádza,
a) plní  úlohy v trestnom konaní podľa osobitných predpisov,)
b) zisťuje a oznamuje orgánom činným v trestnom konaní a súdu dôležité skutočnosti  o vývine mladistvého, životných udalostiach, ktoré ovplyvnili jeho správanie, o vzťahoch v rodine, v škole, s rovesníkmi, o jeho rodinných pomeroch,  o rodinnom prostredí a sociálnom  prostredí,
c) udržiava písomný kontakt a osobný kontakt s mladistvým počas výkonu trestu odňatia slobody, výkonu ochrannej výchovy  a spolupôsobí pri jeho prevýchove a riešení jeho osobných problémov, rodinných problémov a sociálnych problémov, 
d) podieľa sa na príprave mladistvého na prepustenie z výkonu trestu odňatia slobody, z výkonu väzby a  z výkonu ochrannej výchovy,
e) pôsobí na rodinné prostredie mladistvého a pripravuje rodinu na návrat  mladistvého do rodiny,

f)  pomáha mladistvému po prepustení z výkonu trestu odňatia slobody, z výkonu väzby a z  výkonu ochrannej výchovy,  najmä   pri uľahčení návratu do rodiny,  hľadaní možností pokračovať v ďalšej príprave na povolanie, pri hľadaní zamestnania, riešení osobných problémov a vzťahových problémov, 
g)  poskytuje pomoc a ochranu mladistvému a plní úlohy v priestupkovom konaní, 
h) spolupracuje so zariadením, v ktorom dieťa vykonáva ústavnú starostlivosť, ochrannú výchovu alebo výchovné opatrenie podľa osobitného predpisu4) a udržiava osobný kontakt a písomný kontakt s dieťaťom umiestneným v tomto zariadení,
i)  motivuje k liečbe drogových závislostí a iných závislostí, udržiava kontakt s dieťaťom počas liečby a resocializácie a pomáha dieťaťu po návrate zo zariadenia na liečbu závislosti alebo z resocializačného strediska,
j) vykonáva ďalšie opatrenia sociálnoprávnej ochrany detí a sociálnej kurately podľa tohto zákona. 
(2) Orgán sociálnoprávnej ochrany detí a sociálnej kurately poskytuje  súčinnosť orgánom činným v trestnom konaní pri plnení úloh, ktoré súvisia s trestným konaním11) a súčinnosť pri výkone probácie a mediácie podľa osobitného predpisu.)
(3) Opatrenia sociálnoprávnej ochrany detí a sociálnej kurately sa vykonávajú najmä 
a)	v osobnom styku s dieťaťom, jeho rodičmi, osobou, ktorá sa osobne stará o dieťa,  a  s inými fyzickými osobami, ktoré môžu  mať  vplyv na ochranu dieťaťa a pomoc dieťaťu,
b) v prirodzenom rodinnom prostredí dieťaťa alebo otvorenom prostredí, v ktorom sa dieťa zvyčajne zdržiava. 
 (4) Súčasťou sociálnej práce s dieťaťom a jeho rodinou je aj zapájanie dieťaťa  do výchovno-rekreačných programov organizovaných pre deti  s poruchami správania orgánom sociálnoprávnej ochrany detí a sociálnej kurately pobytovou formou. Účelom výchovno-rekreačných  programov je najmä odborné pôsobenie na odstránenie alebo zmiernenie poruchy správania, rozvoj sociálnych zručností, získanie potrebných spoločenských návykov, hygienických návykov a zabezpečenie vhodného využitia voľného času dieťaťa. 
(5) Ak je pri zabezpečení sociálnej kurately detí potrebné spolupôsobenie iných subjektov, plní orgán sociálnoprávnej ochrany detí a sociálnej kurately úlohu koordinátora. Týmto nie je dotknutá pôsobnosť iných subjektov podľa osobitných predpisov.)
 (6) Orgán sociálnoprávnej ochrany  detí a sociálnej kurately postupuje pri  výkone opatrení sociálnej kurately pre deti podľa plánu sociálnej práce s dieťaťom.   
Sociálna kuratela plnoletých fyzických osôb
§ 18
(1) Sociálnu kuratelu zabezpečuje orgán sociálnoprávnej ochrany detí a sociálnej kurately aj pre plnoletú fyzickú osobu, a to najmä 
a) po prepustení z výkonu trestu odňatia slobody alebo z výkonu väzby,
b) ak je účastníkom probácie alebo mediácie podľa osobitných predpisov,)
c) ak zneužíva drogy alebo je  závislá na drogách,
d) po zániku ústavnej starostlivosti alebo  ochrannej výchovy  po dovŕšení plnoletosti,   
e) ak bola prepustená zo zdravotníckeho zariadenia na liečbu drogových závislostí alebo iných závislostí,  
f) ak bola prepustená zo zariadenia na resocializáciu drogovo závislých,
g) ak požiada o pomoc pri riešení  nepriaznivej  životnej situácie.
(2) Osobitná pozornosť sa pri výkone opatrení sociálnej kurately pre plnoletú fyzickú osobu  venuje mladým dospelým.
§  19
(1) Pri výkone opatrení sociálnej kurately pre plnoletú fyzickú osobu orgán sociálnoprávnej ochrany  detí a sociálnej kurately v závislosti od povahy a závažnosti životnej situácie alebo problému plnoletej fyzickej osoby najmä
a) udržiava písomný kontakt a osobný kontakt s plnoletou fyzickou osobou počas výkonu trestu odňatia slobody, výkonu väzby  a spolupôsobí pri jej prevýchove a riešení jej osobných problémov, rodinných problémov a sociálnych problémov, najmä pri udržiavaní a posilňovaní rodinných väzieb, 
b) podieľa sa na príprave plnoletej fyzickej osoby na prepustenie z výkonu trestu odňatia slobody   alebo  z výkonu  väzby, 
c) pomáha plnoletej fyzickej osobe po prepustení z výkonu trestu odňatia slobody alebo z  výkonu väzby,   najmä   pri uľahčení návratu do rodiny,  pracovnom uplatnení,  hľadaní bývania,  hľadaní možností pokračovať v ďalšej príprave na povolanie a pri   riešení osobných problémov  a vzťahových problémov,
d) motivuje plnoletú fyzickú osobu k liečbe drogových závislostí a iných závislostí, udržiava kontakt s plnoletou fyzickou osobou počas liečby a následnej resocializácie v záujme podpory liečby a resocializácie,
e) pomáha plnoletej fyzickej osobe po návrate zo zariadenia na liečbu závislosti alebo z resocializačného strediska najmä  pri uľahčení návratu do rodiny,  riešení osobných  problémov a vzťahových problémov,  pracovnom uplatnení a hľadaní bývania, 
f) motivuje plnoletú fyzickú osobu k aktívnemu prístupu pri hľadaní zamestnania a  k získavaniu alebo udržaniu pracovných zručností a spôsobilostí,
g) odporúča a sprostredkúva plnoletej fyzickej osobe  poradenské služby špecializovaných inštitúcií,
h) ponúka  plnoletej fyzickej osobe účasť na resocializačných programoch a iných programoch organizovaných inými orgánmi štátnej správy, obcami, vyššími územnými celkami a akreditovanými subjektmi,
i) motivuje plnoletú fyzickú osobu  k účasti  v svojpomocných skupinách zameraných na riešenie osobných problémov a vzťahových problémov,
j) vykonáva ďalšie opatrenia podľa tohto zákona. 
(2) Pri poskytovaní pomoci plnoletej fyzickej osobe postupuje orgán sociálnoprávnej ochrany detí a sociálnej kurately  najmä v súčinnosti  s obcou.  
(3) Opatrenia sociálnej kurately pre plnoletú fyzickú osobu sa vykonávajú najmä v prirodzenom rodinnom prostredí plnoletej fyzickej osoby alebo v otvorenom prostredí, v ktorom sa obvykle zdržiava. 
(4) Orgán sociálnoprávnej ochrany  detí a sociálnej kurately postupuje pri  výkone opatrení sociálnej kurately pre plnoletú fyzickú osobu podľa  plánu sociálnej práce s plnoletou fyzickou osobou.   

Druhá hlava
Opatrenia  na zabezpečenie ochrany života, zdravia a priaznivého psychického vývinu, fyzického vývinu a sociálneho vývinu dieťaťa
Výkon opatrovníctva a poručníctva
§ 20
(1) Orgán sociálnoprávnej ochrany detí a sociálnej kurately, ktorý vykonáva funkciu kolízneho opatrovníka dieťaťa podľa osobitného predpisu,)  poskytuje dieťaťu, jeho rodičom alebo osobe, ktorá sa osobne stará o dieťa, sociálne poradenstvo a pomoc na odstránenie alebo zmiernenie dôsledkov rozporu záujmov medzi rodičmi dieťaťa alebo osobou, ktorá sa osobne stará o dieťa, a dieťaťom alebo medzi deťmi navzájom, najmä využitím vhodných opatrení podľa tohto zákona.
	(2) Orgán sociálnoprávnej ochrany detí a sociálnej kurately pri výkone funkcie kolízneho opatrovníka dieťaťa  zisťuje rodinné pomery, bytové pomery a sociálne pomery dieťaťa na účely rozhodnutia súdu.
(3) Na základe zistení podľa odseku 2 orgán sociálnoprávnej ochrany detí a sociálnej kurately podáva súdu návrh na úpravu výkonu rodičovských práv a povinností, najmä navrhuje, komu má súd zveriť dieťa do starostlivosti a ako má každý z rodičov prispievať na jeho výživu.
§ 21
Ak sa  zisťuje názor dieťaťa  podľa osobitného predpisu,) musí orgán sociálnoprávnej ochrany detí a sociálnej kurately poskytnúť dieťaťu potrebnú pomoc na uľahčenie priebehu zisťovania jeho názoru na vec,   a to  v prostredí vhodnom alebo utvorenom na tento účel. 

§ 22
	(1) Orgán sociálnoprávnej ochrany detí a sociálnej kurately vykonáva funkciu opatrovníka podľa osobitného predpisu)  na základe rozhodnutia súdu.
	(2) Orgán sociálnoprávnej ochrany detí a sociálnej kurately vykonáva funkciu opatrovníka na udelenie súhlasu s osvojením dieťaťa podľa osobitného predpisu) na základe rozhodnutia súdu.
	(3) Ak bol orgán sociálnoprávnej ochrany detí a sociálnej kurately ustanovený súdom za opatrovníka na udelenie súhlasu s osvojením dieťaťa, presvedčí sa pred udelením súhlasu s osvojením dieťaťa, či sú splnené podmienky podľa osobitného predpisu,)  a to postupom podľa § 23  ods. 2.       
§ 23
(1) Orgán sociálnoprávnej ochrany detí a sociálnej kurately podáva súdu návrh na začatie konania o splnení podmienok osvojiteľnosti dieťaťa podľa osobitného predpisu.)
(2) Pred podaním návrhu podľa odseku 1  orgán sociálnoprávnej ochrany detí a sociálnej kurately zisťuje najmä
a) rodinné pomery, bytové pomery a sociálne pomery rodičov dieťaťa a záujem rodičov o dieťa,
b)  prekážky, ktoré bránia rodičom v prejavení skutočného záujmu o dieťa a v úprave rodinných pomerov a sociálnych pomerov,
c) stanovisko obce k spôsobu života rodičov dieťaťa, k možnosti, snahe a ochote rodičov prejaviť o dieťa skutočný záujem a upraviť si rodinné pomery a sociálne pomery,
d) stanovisko zariadenia, ak je v ňom dieťa umiestnené, k záujmu rodičov stretávať sa s dieťaťom, spôsobu a rozsahu stretávania sa rodičov s dieťaťom a k  vplyvu týchto stretnutí na dieťa.
	(3) V návrhu na začatie konania o osvojiteľnosti dieťaťa podľa odseku 1 orgán sociálnoprávnej ochrany detí a sociálnej kurately uvedie výsledky svojho zisťovania vykonaného podľa odseku 2.
	(4) Ak je dieťa umiestnené v zariadení, orgán sociálnoprávnej ochrany detí a sociálnej kurately zisťuje skutočnosti uvedené v odseku 2 podľa potreby, najmenej  raz za šesť mesiacov.
	(5) Orgán sociálnoprávnej ochrany detí a sociálnej kurately je povinný bezodkladne, najneskôr však v pracovný deň, ktorý nasleduje  po dni, keď sa dozvedel, že je splnená podmienka osvojiteľnosti dieťaťa, podať  súdu návrh na začatie konania o splnení podmienok osvojiteľnosti dieťaťa, ak rodičia dieťaťa počas najmenej dvoch mesiacov po narodení dieťaťa neprejavili o dieťa žiadny záujem a v prejavení skutočného záujmu im nebránila závažná prekážka.
§ 24
	Obec, na ktorej území má dieťa obvyklý pobyt, a ktorá vykonáva na základe rozhodnutia súdu funkciu majetkového opatrovníka podľa osobitného predpisu,) spolupracuje so zariadením, v ktorom je dieťa umiestnené, a s orgánom sociálnoprávnej ochrany detí a sociálnej kurately, ak je to vhodné a účelné na ochranu majetku dieťaťa.  
§ 25
(1) Obec, na ktorej území má dieťa obvyklý pobyt, a ktorá vykonáva na základe rozhodnutia súdu funkciu poručníka dieťaťa podľa osobitného predpisu,) je povinná pred podaním správy o dieťati podľa  osobitného predpisu)   zistiť 
a) informáciu o zdravotnom stave dieťaťa u poskytovateľa zdravotnej starostlivosti, ktorý vedie jeho zdravotnú dokumentáciu,) vrátane poskytnutej zdravotnej starostlivosti za obdobie od podania poslednej správy o dieťati,  
b) informácie o školskej dochádzke dieťaťa alebo jeho príprave na  povolanie vrátane informácie o dosiahnutých školských výsledkoch,

c) stanovisko orgánu sociálnoprávnej ochrany detí a sociálnej kurately k účinkom opatrení sociálnoprávnej ochrany detí a sociálnej kurately, ak boli vykonávané,
d) stanovisko zariadenia, ak je v ňom dieťa umiestnené,
e)  informácie podľa dožiadania súdu.
(2) Ak je dieťa umiestnené v zariadení, obec spolupracuje pri výkone funkcie poručníka dieťaťa s týmto zariadením.
(3) Ak orgán sociálnoprávnej ochrany detí a sociálnej kurately na základe rozhodnutia súdu vykonáva funkciu poručníka maloletého bez sprievodu a maloletý bez sprievodu je umiestnený v zariadení  zriadenom podľa tohto zákona, alebo v zariadení zriadenom podľa osobitných predpisov,) spolupracuje orgán sociálnoprávnej ochrany detí a sociálnej kurately s týmto zariadením.
Zabezpečenie sústavnej ochrany  života,  zdravia a priaznivého psychického vývinu, fyzického vývinu a sociálneho vývinu dieťaťa
§ 26
 (1) Orgán sociálnoprávnej ochrany detí a sociálnej kurately vykonáva  opatrenia sociálnoprávnej ochrany detí a sociálnej kurately tak, aby ochrana života, zdravia a priaznivého psychického vývinu, fyzického vývinu a sociálneho vývinu dieťaťa bola sústavne zabezpečovaná.
(2) Orgán sociálnoprávnej ochrany detí a sociálnej kurately utvára podmienky na výkon opatrení sociálnoprávnej ochrany detí a sociálnej kurately, ak riešenie starostlivosti o dieťa neznesie odklad.
§ 27
(1) Ak sa ocitne dieťa bez akejkoľvek starostlivosti, alebo ak je jeho život, zdravie alebo priaznivý psychický vývin, fyzický vývin a sociálny vývin vážne ohrozený alebo narušený, orgán sociálnoprávnej ochrany detí a sociálnej kurately, v obvode ktorého sa dieťa nachádza, je povinný bezodkladne podať súdu návrh na vydanie predbežného opatrenia podľa osobitného predpisu.)
	(2) V návrhu na vydanie predbežného opatrenia podľa odseku 1 orgán sociálnoprávnej ochrany detí a sociálnej kurately uvedie fyzickú osobu alebo právnickú osobu, ktorej navrhuje dieťa dočasne zveriť do starostlivosti, pričom prihliada na zachovanie rodinných vzťahov a príbuzenských vzťahov dieťaťa.
	(3) Orgán sociálnoprávnej ochrany detí a sociálnej kurately poskytuje súdu súčinnosť  pri odovzdaní dieťaťa do starostlivosti súdom určenej fyzickej osobe alebo právnickej osobe; odovzdanie dieťaťa  sa musí uskutočniť spôsobom primeraným veku a rozumovej vyspelosti dieťaťa.
	(4) Orgán sociálnoprávnej ochrany detí a sociálnej kurately s cieľom úpravy rodinných pomerov dieťaťa, ktoré bolo predbežným opatrením súdu dočasne zverené do starostlivosti fyzickej osoby alebo právnickej osoby, v spolupráci najmä s obcou a akreditovaným subjektom vykoná opatrenia na zabezpečenie úpravy rodinných pomerov dieťaťa.
	(5)  Ak opatrenia podľa odseku 4 neviedli k úprave rodinných pomerov dieťaťa,  postupuje orgán sociálnoprávnej ochrany detí a sociálnej kurately  podľa § 33 až 44. 
§ 28
Návrat a premiestnenie dieťaťa nachádzajúceho sa na území iného štátu bez sprievodu   
(1) Orgán sociálnoprávnej ochrany detí a sociálnej kurately vykonáva na základe oznámenia  Diplomatickej misie Slovenskej republiky v zahraničí  (ďalej len “zastupiteľský úrad Slovenskej republiky”) alebo Ministerstva zahraničných vecí Slovenskej republiky opatrenia na zabezpečenie
a)	návratu dieťaťa, ktoré má obvyklý pobyt na území Slovenskej republiky a nachádza sa na území iného štátu bez sprievodu rodiča, príbuzného alebo osoby, ktorá sa osobne stará o dieťa, a na ktoré sa nevzťahuje medzinárodný dohovor,) na územie Slovenskej republiky,
b)	premiestnenia dieťaťa, ktoré sa narodilo na území iného štátu občanovi Slovenskej republiky a je opustené, na územie Slovenskej republiky.
(2) Rodičovi dieťaťa, príbuznému  dieťaťa alebo osobe, ktorá sa osobne stará o dieťa, sa poskytuje pomoc, aby mohli dieťa prevziať na území iného štátu  do osobnej starostlivosti.

(3) Ak nemôže rodič, príbuzný dieťaťa alebo osoba, ktorá sa osobne stará o dieťa, prevziať dieťa na území iného štátu do osobnej starostlivosti, opatrenia na návrat dieťaťa alebo premiestenie dieťaťa  na územie Slovenskej republiky vykonáva orgán sociálnoprávnej ochrany detí a sociálnej kurately.
(4) Pri návrate alebo premiestnení dieťaťa  na územie Slovenskej republiky musí dieťa prevziať  rodič dieťaťa,  osoba, ktorá sa osobne stará o dieťa, alebo zariadenie na výkon ústavnej starostlivosti, predbežného opatrenia alebo výchovného opatrenia.
(5) Ak je zrejmé, že dieťa  pri jeho návrate alebo premiestení na územie Slovenskej republiky neprevezme rodič alebo osoba, ktorá sa osobne stará o dieťa, orgán sociálnoprávnej ochrany detí a sociálnej kurately postupuje podľa osobitného predpisu.) 
(6) Orgán sociálnoprávnej ochrany detí a sociálnej kurately oznámi zastupiteľskému úradu  Slovenskej republiky opatrenia, ktoré prijal v záujme zabezpečenia návratu alebo premiestnenia dieťaťa na územie Slovenskej republiky a fyzickú osobu alebo právnickú osobu, ktorá  prevezme dieťa v cudzine.  Súčasne oznámi, ktorá fyzická osoba alebo právnická osoba  prevezme dieťa po jeho návrate na území Slovenskej republiky. 
(7) Náklady, ktoré vznikli so zabezpečovaním návratu alebo premiestnenia dieťaťa na územie Slovenskej republiky,  hradí orgán sociálnoprávnej ochrany detí a sociálnej kurately,  ak neboli hradené rodičom, príbuzným, osobou, ktorá sa osobne stará o dieťa, alebo zariadením.
(8) Orgán sociálnoprávnej ochrany detí a sociálnej kurately, ktorému vznikli náklady so zabezpečovaním návratu alebo premiestnenia dieťaťa na územie Slovenskej republiky, vymáha ich od rodiča dieťaťa, osoby, ktorá sa osobne stará o dieťa, alebo od zariadenia, v ktorom  bolo dieťa umiestené na základe rozhodnutia súdu  pred jeho odchodom  zo Slovenskej republiky.  
§ 29
Maloletý bez sprievodu   
(1) Orgán sociálnoprávnej ochrany detí a sociálnej  kurately, v ktorého územnom obvode sa našiel maloletý bez sprievodu
a)	postupuje podľa osobitného predpisu,28) ak maloletý bez sprievodu nemôže byť zverený do osobnej starostlivosti príbuzného alebo inej fyzickej osoby, ku ktorej má blízky vzťah, alebo podáva súdu návrh na vydanie predbežného opatrenia podľa osobitného predpisu26)  a vykonáva neodkladné  úkony v záujme dieťaťa, kým nie je maloletému bez sprievodu ustanovený poručník podľa osobitného predpisu,22)  alebo sa ustanovený poručník neujme svojej funkcie,
b)	oznamuje zastupiteľskému úradu krajiny, v ktorej má maloletý bez sprievodu  obvyklý pobyt, opatrenia prijaté v záujme návratu alebo premiestnenia maloletého bez sprievodu a žiada o jeho návrat alebo premiestnenie do krajiny, v ktorej má maloletý bez sprievodu obvyklý pobyt, ak je zrejmé, že má obvyklý pobyt v bezpečnej krajine,) a nevzťahuje sa naň medzinárodný dohovor,27)
c)	navrhuje zastupiteľskému úradu krajiny, v ktorej nemá maloletý bez sprievodu obvyklý pobyt a v ktorej sa nachádza jeho rodič alebo osoba, ktorá sa osobne stará o dieťa, ich zlúčenie  a oznamuje opatrenie prijaté v záujme tohto zlúčenia,
d)	podáva vyhlásenie podľa osobitného predpisu,25) ak nemožno postupovať podľa písmen b) a c) alebo na žiadosť maloletého bez sprievodu a zabezpečuje jeho umiestnenie do príslušného azylového zariadenia.25)
(2) Orgán sociálnoprávnej ochrany detí a sociálnej kurately vykonáva opatrenia pre maloletého bez sprievodu počas jeho pobytu na území Slovenskej republiky na zabezpečenie starostlivosti  primerane kultúre, jazyku, náboženstvu a tradíciám krajiny jeho pôvodu.
(3) Orgán sociálnoprávnej ochrany detí a sociálnej kurately sa podieľa na vyhľadávaní rodičov alebo iných členov rodiny maloletého bez sprievodu  za účelom zlúčenia maloletého bez sprievodu s jeho rodinou.  

Zabezpečenie účelu rozhodnutia súdu  v zariadení, v ktorom sa vykonáva ústavná starostlivosť, ochranná výchova, predbežné opatrenie alebo výchovné opatrenie                                                                   
§ 30
(1) Ak súd rozhodol  o nariadení ústavnej starostlivosti, predbežného opatrenia alebo o uložení ochrannej výchovy alebo  výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa  vykonáva ústavná starostlivosť, ochranná výchova,  predbežné opatrenie alebo výchovné opatrenie, určenom v rozhodnutí súdu (ďalej len “zariadenie na výkon rozhodnutia súdu”), umiestnenie dieťaťa do tohto zariadenia.
(2) Pred umiestnením dieťaťa do zariadenia  na výkon rozhodnutia súdu, najneskôr  v deň príchodu dieťaťa do tohto zariadenia, zabezpečí orgán sociálnoprávnej ochrany detí a sociálnej kurately  zariadeniu na výkon rozhodnutia súdu 
a) rozhodnutie súdu o ústavnej starostlivosti,  ochrannej výchove, predbežnom       opatrení alebo  výchovnom opatrení,
b) rodný list dieťaťa,
c) sociálnu správu o osobných pomeroch dieťaťa a rodinných pomeroch dieťaťa,
d) posudok o zdravotnom postihnutí dieťaťa podľa osobitného predpisu,) ak bol vydaný.
(3) Pred umiestnením dieťaťa v zariadení  na výkon rozhodnutia súdu  poskytuje orgán sociálnoprávnej ochrany detí a sociálnej kurately pomoc na uľahčenie a zvládnutie jeho odchodu z rodiny. Dieťaťu sa poskytujú spôsobom primeraným jeho veku a rozumovej vyspelosti najmä informácie o zariadení na výkon rozhodnutia súdu, do ktorého má byť umiestnené,  o možnosti vziať si so sebou osobné veci, o jeho právach a povinnostiach v zariadení na výkon rozhodnutia súdu a o možnostiach udržiavania pravidelného osobného styku a písomného styku s orgánom sociálnoprávnej ochrany detí a sociálnej kurately.
(4) Orgán sociálnoprávnej ochrany detí a sociálnej kurately zabezpečuje dieťaťu, ktoré je umiestnené v zariadení na výkon rozhodnutia súdu, preukaz poistenca, ak ho dieťa nemá.
(5) Ak nie je možné zabezpečiť umiestnenie dieťaťa v zariadení na výkon rozhodnutia súdu v spolupráci s  rodičom dieťaťa alebo osobou, ktorá sa osobne stará o dieťa, do siedmich dní odo dňa vykonateľnosti rozhodnutia, orgán sociálnoprávnej ochrany detí a sociálnej kurately podá  súdu návrh na výkon rozhodnutia.      

(6) Orgán sociálnoprávnej ochrany detí a sociálnej  kurately môže podať  súdu návrh na umiestnenie súrodencov do rôznych zariadení na výkon rozhodnutia súdu,  ak to vyžaduje zdravotný stav dieťaťa na základe posudku   lekára so špecializáciou v príslušnom špecializačnom odbore  alebo psychológa alebo posudku o zdravotnom postihnutí vydaného podľa osobitného predpisu.30) Ak sú súrodenci umiestnení v rôznych zariadeniach na výkon rozhodnutia súdu, alebo ak sa súrodenec alebo súrodenci dieťaťa  umiestneného  v  zariadení  na  výkon rozhodnutia súdu nachádzajú v prirodzenom  rodinnom prostredí alebo náhradnom rodinnom prostredí, orgán sociálnoprávnej ochrany detí a sociálnej kurately vykonáva opatrenia na udržiavanie a rozvíjanie súrodeneckých väzieb. 
§ 31
Orgán sociálnoprávnej ochrany detí  a sociálnej kurately, ktorý umiestňuje   do zariadenia na výkon rozhodnutia súdu maloletého bez sprievodu, zabezpečuje tomuto zariadeniu najneskôr v deň umiestnenia maloletého bez sprievodu do tohto zariadenia   
a) rozhodnutie súdu o nariadení predbežného opatrenia, 
b) cestovné doklady, ak sa nachádzajú u maloletého bez sprievodu,
c) doklad o lekárskej prehliadke v rozsahu určenom lekárom vrátane diagnostického a laboratórneho vyšetrenia, očkovania a preventívneho opatrenia určenými orgánom na ochranu zdravia.) 
§ 32
(1) Orgán sociálnoprávnej ochrany  detí a sociálnej kurately vedie evidenciu detí umiestnených v zariadeniach na výkon rozhodnutia súdu, a to meno, priezvisko, dátum narodenia, bydlisko, číslo rozhodnutia súdu, dátum umiestnenia dieťaťa, zariadenie na výkon rozhodnutia súdu a miesto pobytu jeho súrodencov.
(2) Ak je to v záujme dieťaťa, môže orgán sociálnoprávnej ochrany detí a sociálnej kurately   podať súdu návrh na zmenu zariadenia na výkon rozhodnutia súdu. V návrhu podľa prvej vety uvedie zariadenie na výkon rozhodnutia súdu, do ktorého navrhuje dieťa umiestniť, so zohľadnením súrodeneckých väzieb a rodinných väzieb dieťaťa, aby zmena nebránila úprave rodinných  pomerov dieťaťa a zachovaniu rodinných väzieb a súrodeneckých väzieb.
(3) Orgán sociálnoprávnej ochrany detí a sociálnej kurately v spolupráci so  zariadením na výkon rozhodnutia súdu,  obcou a akreditovaným subjektom, ktorý vykonáva opatrenia zamerané na úpravu rodinných pomerov v prirodzenom rodinnom prostredí, vypracúva plán sociálnej práce s rodinou dieťaťa, ktorého súčasťou je sledovanie  psychického vývinu, fyzického vývinu a sociálneho vývinu dieťaťa. Za týmto účelom najmenej raz za šesť mesiacov navštevuje dieťa v zariadení na výkon rozhodnutia súdu.
(4) Obec najmenej raz za šesť mesiacov predkladá orgánu sociálnoprávnej ochrany detí a sociálnej kurately  správu o sociálnej situácii rodičov dieťaťa. Súčasťou správy podľa prvej vety je zhodnotenie podmienok pre návrat dieťaťa do rodinného prostredia a oznámenie možnosti zverenia dieťaťa do osobnej starostlivosti inej fyzickej osoby než rodiča alebo do pestúnskej starostlivosti.                                                           
 (5) Orgán sociálnoprávnej ochrany detí a sociálnej kurately najmenej raz za šesť mesiacov predkladá súdu správu o účinkoch opatrení, ktoré boli prijaté na odstránenie dôvodov, pre ktoré bola nariadená  ústavná starostlivosť,  a informuje súd o možnostiach zrušenia ústavnej starostlivosti alebo zverenia dieťaťa do osobnej starostlivosti inej fyzickej osoby než rodiča, pestúnskej starostlivosti alebo o možnosti osvojenia.
(6) Ak orgán sociálnoprávnej ochrany detí a sociálnej kurately zistí, že je  alebo môže byť  v zariadení na výkon rozhodnutia súdu ohrozený život dieťaťa, jeho zdravie  alebo jeho priaznivý psychický vývin, fyzický vývin a sociálny vývin,  postupuje podľa odseku 2  alebo podľa  § 27.  

TRETIA ČASŤ
Zabezpečenie náhradného rodinného prostredia
§ 33
Sprostredkovanie  pestúnskej starostlivosti alebo osvojenia 
(1) Ak rodičia nezabezpečujú alebo nemôžu zabezpečiť osobnú starostlivosť o dieťa a nie je možné dieťa zveriť do osobnej starostlivosti  inej fyzickej osoby než rodiča podľa osobitného predpisu,)  orgán sociálnoprávnej ochrany detí a sociálnej kurately sprostredkuje dieťaťu pestúnsku starostlivosť alebo osvojenie) (ďalej len “náhradná rodinná starostlivosť”). 
(2) Orgán sociálnoprávnej ochrany detí a sociálnej kurately určený na účely organizovania náhradnej rodinnej starostlivosti podľa osobitného predpisu) (ďalej len “určený orgán sociálnoprávnej ochrany detí a sociálnej kurately”)  alebo zariadenie, ak je v ňom dieťa umiestnené, musí poskytnúť dieťaťu, ktorému treba sprostredkovať náhradnú rodinnú starostlivosť, sociálne poradenstvo, informácie o účinkoch náhradnej rodinnej starostlivosti a psychologickú starostlivosť (ďalej len “príprava dieťaťa”) spôsobom primeraným veku a rozumovej vyspelosti dieťaťa. 
(3) Ak je určenému orgánu sociálnoprávnej ochrany detí a sociálnej kurately známa fyzická osoba, ktorá má k dieťaťu blízky vzťah, môže takúto osobu, ak je to vhodné a účelné, prizvať k príprave dieťaťa na náhradnú rodinnú starostlivosť. 
 (4)  O príprave dieťaťa na náhradnú rodinnú starostlivosť vypracúva určený orgán sociálnoprávnej ochrany detí a sociálnej kurately alebo zariadenie správu o príprave dieťaťa na náhradnú rodinnú starostlivosť. Správa o príprave dieťaťa na náhradnú rodinnú starostlivosť obsahuje najmä informácie o poskytnutí sociálneho poradenstva dieťaťu, o účinkoch náhradnej rodinnej starostlivosti, o zohľadnení jeho názorov a želaní a odporúčanie formy náhradnej rodinnej starostlivosti. Ak ide o prípravu dieťaťa na osvojenie a vyžaduje sa súhlas dieťaťa s osvojením, musí byť súčasťou správy o príprave dieťaťa na osvojenie aj písomne vyhotovený súhlas dieťaťa s osvojením.4) 
(5) Ak vykonával pre dieťa, ktorému treba sprostredkovať náhradnú rodinnú starostlivosť, niektoré z opatrení  sociálnoprávnej ochrany detí a sociálnej kurately podľa tohto zákona akreditovaný subjekt,  ktorého zástupca je dieťaťu osoba známa a je zrejmé, že povaha vykonávaného opatrenia bola takého charakteru, že je vhodné a účelné, aby prípravu dieťaťa vykonal tento akreditovaný subjekt, môže určený orgán sociálnoprávnej ochrany detí a sociálnej kurately postúpiť prípravu dieťaťa na tento akreditovaný subjekt. 

(6) Ak je dieťa umiestené v zariadení, dohodne určený orgán sociálnoprávnej ochrany detí a sociálnej kurately postup prípravy dieťaťa so zariadením a s akreditovaným subjektom. Ak nie je možné dohodnúť postup prípravy dieťaťa podľa prvej vety, prípravu dieťaťa vykonáva zariadenie.
(7) Akreditovaný subjekt, s výnimkou zariadenia, v ktorom je dieťa umiestené,  musí mať na vykonávanie prípravy dieťaťa akreditáciu. Na prípravu dieťaťa akreditovaným subjektom sa odseky  2, až 4 vzťahujú rovnako.
(8) Sprostredkovanie náhradnej rodinnej starostlivosti na účely tohto zákona je
a) vedenie prehľadu detí, ktorým treba sprostredkovať náhradnú rodinnú starostlivosť, 
b) evidencia žiadostí fyzických osôb, ktoré majú záujem stať sa pestúnom alebo osvojiteľom, o zapísanie do zoznamu žiadateľov o náhradnú rodinnú starostlivosť (ďalej len “zoznam žiadateľov”),
c) príprava, posúdenie a odporúčanie fyzickej osoby podľa písmena b)  na zapísanie do zoznamu žiadateľov,
d) rozhodovanie o zapísaní fyzickej osoby, ktorá má záujem stať sa pestúnom alebo    osvojiteľom, do zoznamu žiadateľov,
e) vedenie zoznamu žiadateľov,
f) sprostredkovanie nadviazania osobného vzťahu medzi  dieťaťom, ktorému treba sprostredkovať náhradnú rodinnú starostlivosť, a žiadateľom o pestúnsku starostlivosť alebo o osvojenie (ďalej len “žiadateľ”).
(9) Orgán sociálnoprávnej ochrany detí a sociálnej kurately poskytuje dieťaťu, ktorému  bola sprostredkovaná náhradná rodinná starostlivosť podľa tohto zákona, a fyzickej  osobe, ktorej bolo dieťa zverené do náhradnej rodinnej starostlivosti,  podľa potreby a s ich súhlasom pomoc a sociálne poradenstvo na uľahčenie plnenia účelu náhradnej rodinnej starostlivosti.
§ 34
Vedenie prehľadu detí, ktorým treba sprostredkovať náhradnú rodinnú starostlivosť
(1) Prehľad detí, ktorým  treba sprostredkovať náhradnú rodinnú starostlivosť, vedie určený orgán sociálnoprávnej ochrany detí a sociálnej kurately. Do tohto prehľadu zapíše určený orgán sociálnoprávnej ochrany detí a sociálnej kurately dieťa na základe spisovej dokumentácie zabezpečenej orgánom sociálnoprávnej ochrany detí a sociálnej kurately v spolupráci so zariadením, ak je v ňom dieťa umiestnené a akreditovaným subjektom, ak vykonával prípravu dieťaťa. Spisová dokumentácia obsahuje  
a) rozhodnutie súdu o nariadení ústavnej starostlivosti  alebo predbežného opatrenia súdu podľa osobitného predpisu,28)
b) rozhodnutie súdu, že dieťa je osvojiteľné, ak bolo vydané,
c) sociálnu správu o dieťati,
d)  správu o zdravotnom stave dieťaťa,
e) rodný list dieťaťa,
f) obrazový a zvukový záznam  o podstatných udalostiach v živote dieťaťa,
e)	fotografiu dieťaťa nie staršiu ako dva mesiace,
f)	posudok o zdravotnom postihnutí dieťaťa podľa osobitného predpisu,30) ak bol vydaný.
(2) Sociálna správa o dieťati  obsahuje 
a) základné údaje o dieťati,
b) základné údaje o rodičoch dieťaťa s výnimkou prípadov podľa osobitného predpisu,4)  jeho starých rodičoch, súrodencoch a iných fyzických osobách, ku ktorým má dieťa blízky vzťah,
c)  informácie o psychickom vývine, fyzickom vývine a sociálnom  vývine dieťaťa a o ich aktuálnej úrovni, o zvykoch dieťaťa a dôležitých udalostiach jeho života,
d) dôvody, pre ktoré bolo dieťa odňaté zo starostlivosti rodičov,
e) informácie o možnostiach úpravy rodinných pomerov dieťaťa, 
f) odporúčanie formy náhradnej  rodinnej starostlivosti. 
	(3) Základné údaje o dieťati  na účely sprostredkovania náhradnej rodinnej starostlivosti sú meno, priezvisko, dátum a miesto narodenia, bydlisko, rodné číslo, štátna príslušnosť a národnosť dieťaťa.
	(4) Základné údaje o rodičoch dieťaťa, starých rodičoch dieťaťa, súrodencoch dieťaťa a iných fyzických osobách, ku ktorým má dieťa blízky vzťah,  na účely sprostredkovania náhradnej rodinnej starostlivosti sú meno, priezvisko, dátum a miesto narodenia, bydlisko, štátna príslušnosť a národnosť týchto fyzických osôb. Získavaním základných údajov o fyzických osobách podľa prvej vety nie je dotknutý osobitný predpis.4)
§ 35
Evidencia žiadostí fyzických osôb, ktoré majú záujem stať sa pestúnom alebo osvojiteľom
(1) Evidenciu žiadostí fyzických osôb, ktoré majú záujem stať sa pestúnom alebo osvojiteľom, o zapísanie do zoznamu žiadateľov vedie určený orgán sociálnoprávnej ochrany detí a sociálnej kurately.
	(2) Žiadosť o zapísanie do zoznamu žiadateľov obsahuje osobné údaje fyzickej osoby, ktorá má záujem stať sa pestúnom alebo osvojiteľom,  a to jej meno, priezvisko,  dátum a miesto narodenia, bydlisko, rodné číslo, štátnu príslušnosť a národnosť.   
 (3) K žiadosti musia byť priložené
a) dotazník,
b) odpis z registra trestov fyzickej osoby, ktorá má záujem stať sa pestúnom alebo osvojiteľom, nie starší ako tri mesiace, 
c) správa o zdravotnom stave fyzickej osoby, ktorá má záujem stať sa pestúnom alebo osvojiteľom,
d) doklad o majetkových pomeroch na preukázanie primeraného majetkového základu  na plnenie ekonomicko-zabezpečovacej funkcie rodiny.
(4) O fyzickej osobe, ktorá má záujem stať sa pestúnom alebo osvojiteľom,  sa vedie spisová dokumentácia, ktorá obsahuje 
a) žiadosť podľa odsekov 2 a 3, 
b) správu o bytových pomeroch, rodinných pomeroch a sociálnych pomeroch fyzickej osoby, ktorá má záujem stať sa pestúnom alebo osvojiteľom, 
c) vyjadrenie obce o spôsobe života  fyzickej osoby, ktorá má záujem stať sa pestúnom alebo osvojiteľom  a jej rodiny,
d) fotografie, obrazový a zvukový záznam  fyzickej osoby a jej rodinného prostredia, ak fyzická osoba žiada o sprostredkovanie medzištátneho osvojenia,)
e) písomný súhlas fyzickej osoby, že určený orgán sociálnoprávnej ochrany detí a sociálnej kurately môže  zisťovať, či nedošlo k zmene rozhodujúcich skutočností uvedených v žiadosti a spisovej dokumentácii.     
(5) Fyzickej osobe, ktorá má záujem stať sa pestúnom alebo osvojiteľom, každý orgán sociálnoprávnej ochrany detí a sociálnej kurately, obec, vyšší územný celok alebo akreditovaný subjekt, ktorý vykonáva prípravu na náhradnú rodinnú starostlivosť, poskytuje informácie potrebné na  podanie žiadosti o zapísanie do zoznamu žiadateľov.
(6) Ak má záujem stať sa pestúnom alebo osvojiteľom fyzická osoba, ktorá je pestúnom alebo osvojiteľom,   odseky 1 až 5  sa vzťahujú rovnako.  

Príprava fyzickej osoby, ktorá má záujem stať sa pestúnom alebo osvojiteľom, na náhradnú rodinnú starostlivosť 
§ 36
(1) Subjekt vykonávajúci prípravu na náhradnú rodinnú starostlivosť na účely tohto zákona je orgán sociálnoprávnej ochrany detí a sociálnej kurately a akreditovaný subjekt, ktorý vykonáva prípravu na náhradnú rodinnú starostlivosť.    
(2) Orgán sociálnoprávnej ochrany detí a sociálnej kurately a akreditovaný subjekt vykonávajúci prípravu na náhradnú rodinnú starostlivosť, detský domov, obec alebo vyšší územný celok  informujú fyzickú osobu, ktorá má záujem stať sa pestúnom alebo osvojiteľom,  o možnosti vybrať si subjekt vykonávajúci prípravu na náhradnú rodinnú starostlivosť. 
§ 37
(1) Ak si fyzická osoba, ktorá má záujem stať sa pestúnom alebo osvojiteľom, vybrala na prípravu na náhradnú rodinnú starostlivosť akreditovaný subjekt, poskytne určený orgán sociálnoprávnej ochrany detí a sociálnej  kurately  akreditovanému subjektu  na účely tejto prípravy   časti spisovej dokumentácie podľa § 35 ods. 3    písm. a). 
(2) Príprava fyzickej osoby, ktorá má záujem stať sa pestúnom alebo osvojiteľom,  na náhradnú rodinnú starostlivosť sa vykonáva na základe písomnej dohody uzatvorenej medzi subjektom vykonávajúcim prípravu na náhradnú rodinnú starostlivosť a  fyzickou osobou, ktorá má záujem stať sa pestúnom alebo osvojiteľom.  Manželia, ktorí majú záujem stať sa pestúnmi alebo osvojiteľmi, uzatvárajú dohodu so subjektom vykonávajúcim prípravu na náhradnú rodinnú starostlivosť spoločne. 
(3) Súčasťou dohody podľa odseku 2  je 
a)	ustanovenie o ochrane osobných údajov podľa osobitného predpisu,) 
b)	účel, na ktorý môžu byť osobné údaje použité, 
c)	súhlas fyzickej osoby, ktorá má záujem stať sa pestúnom alebo osvojiteľom, s poskytnutím osobných údajov na účel sprostredkovania  náhradnej rodinnej starostlivosti subjektom, ktoré sa  podieľajú  na sprostredkovaní náhradnej rodinnej starostlivosti podľa tohto zákona.
§ 38
(1) Na účely prípravy na náhradnú rodinnú starostlivosť subjekt vykonávajúci túto prípravu  zriaďuje tím na prípravu fyzických osôb, ktoré majú záujem stať sa pestúnom alebo osvojiteľom (ďalej len “tím”). Najmenej jeden člen tímu musí mať vysokoškolské vzdelanie druhého stupňa v študijnom odbore  psychológia.
(2) Zástupca orgánu sociálnoprávnej ochrany detí a sociálnej kurately,  ak nie je členom tímu   podľa odseku  1,   zúčastňuje sa na príprave podľa  odseku  4 písm. a)  prvého bodu a v záverečnej časti prípravy.  
(3) Príprava na náhradnú rodinnú starostlivosť fyzickej osoby, ktorá má záujem stať sa pestúnom alebo osvojiteľom,   sa vykonáva v rozsahu najmenej 30 hodín.
(4) Príprava fyzickej osoby, ktorá má záujem stať sa pestúnom alebo osvojiteľom, spočíva 
a)   v poskytnutí základných informácií najmä  
1.   o náhradnej rodinnej starostlivosti,
2.   o vývine dieťaťa a potrebách dieťaťa,
3.   o právach dieťaťa v náhradnej rodinnej starostlivosti,
4.   o právach a povinnostiach rodičov dieťaťa, 
b) v posudzovaní spôsobilosti fyzickej osoby, ktorá má záujem stať sa pestúnom alebo osvojiteľom, na vykonávanie náhradnej rodinnej starostlivosti.

(5) Subjekt, ktorý vykonáva prípravu na náhradnú rodinnú starostlivosť, vypracúva po skončení prípravy fyzickej osoby, ktorá má záujem stať sa pestúnom alebo osvojiteľom, záverečnú správu o jej príprave, s ktorou ju oboznámi. Súčasťou záverečnej správy o príprave na náhradnú rodinnú starostlivosť musí byť najmä charakteristika osobnosti fyzickej osoby, vyjadrenie k predpokladom fyzickej osoby vychovávať dieťa, k motivácii záujmu fyzickej osoby stať sa  pestúnom alebo osvojiteľom, k stabilite manželského vzťahu a rodinného prostredia. Záverečná správa je súčasťou spisovej dokumentácie podľa § 35 ods.  4.
(6) V prípade fyzickej osoby, ktorá je pestún alebo osvojiteľ, považuje sa podmienka prípravy za splnenú. 

Rozhodovanie o zapísaní fyzickej osoby, ktorá má záujem  stať sa pestúnom alebo osvojiteľom, do zoznamu žiadateľov a vedenie zoznamu žiadateľov
 § 39
(1) Určený orgán sociálnoprávnej ochrany detí a sociálnej kurately rozhoduje o zapísaní fyzickej osoby, ktorá má záujem stať sa pestúnom alebo osvojiteľom, do zoznamu žiadateľov do 15 dní odo dňa doručenia záverečnej správy o príprave fyzickej osoby na vykonávanie náhradnej rodinnej starostlivosti.  
(2) Do zoznamu žiadateľov môže byť zapísaná fyzická osoba spôsobilá na právne úkony v plnom rozsahu, posúdená ako spôsobilá na vykonávanie náhradnej rodinnej starostlivosti.    
(3) Posúdenie spôsobilosti na vykonávanie náhradnej rodinnej starostlivosti na účely zapísania do zoznamu žiadateľov je  posúdenie
a) dokumentácie podľa § 35  ods. 3 a 4, 
b)  záverečnej správy, 
c) ďalších rozhodujúcich skutočností zistených určeným orgánom sociálnoprávnej ochrany detí a sociálnej kurately.      
	(4) Fyzická osoba, ktorá má záujem stať sa pestúnom alebo osvojiteľom, nie je spôsobilá na vykonávanie náhradnej rodinnej starostlivosti, ak bola odsúdená
a)	pre úmyselný trestný čin, alebo
b)	priznala vinu za niektorý z trestných činov hrubo narušujúcich občianske spolužitie, proti rodine a mládeži, proti ľudskej dôstojnosti, proti ľudskosti, za trestné činy ohrozovania pohlavnou chorobou  alebo vírusom ľudskej imunodeficiencie.
	(5) Rozhodnutie o zapísaní do zoznamu žiadateľov musí obsahovať deň zapísania fyzickej osoby do zoznamu žiadateľov a povinnosť žiadateľa oznámiť všetky rozhodujúce skutočnosti na sprostredkovanie nadviazania osobného vzťahu s dieťaťom a na sprostredkovanie náhradnej rodinnej starostlivosti, a to do 15 dní od ich vzniku.
	(6) Odo dňa právoplatnosti  rozhodnutia o zapísaní fyzickej osoby do zoznamu  žiadateľov môže byť žiadateľ zaradený do procesu sprostredkovania nadviazania osobného vzťahu s dieťaťom, ktorému treba sprostredkovať náhradnú rodinnú starostlivosť. 
(7) Ustanovenia odsekov 1 až 5 sa vzťahujú aj na  fyzickú osobu, ktorá má záujem stať sa pestúnom alebo osvojiteľom,  a je už pestúnom alebo osvojiteľom. Príprava na náhradnú rodinnú starostlivosť  fyzických osôb podľa prvej vety je aktualizovaná príprava podľa § 40.
§ 40
(1) Príprava na náhradnú rodinnú starostlivosť sa aktualizuje, ak dôjde po skončení tejto prípravy  k zmene pomerov na strane žiadateľa, ak od jej skončenia uplynú  dva roky, alebo ak žiadateľ je pestún alebo osvojiteľ. Rozsah aktualizácie  prípravy na náhradnú rodinnú starostlivosť odporučí tím. 
(2) O aktualizácii prípravy na náhradnú rodinnú starostlivosť vypracúva subjekt, ktorý vykonáva túto prípravu, správu. Súčasťou správy o aktualizácii prípravy je vyjadrenie o spôsobilosti žiadateľa na vykonávanie náhradnej rodinnej starostlivosti, ak  sa aktualizácie prípravy zúčastnila fyzická osoba, ktorá je pestúnom alebo osvojiteľom.
§ 41
(1) Určený orgán sociálnoprávnej ochrany detí a sociálnej kurately vyradí žiadateľa zo zoznamu žiadateľov  
a) na základe právoplatného rozhodnutia súdu o osvojení alebo zverení dieťaťa do pestúnskej starostlivosti, 
b) na jeho  žiadosť.
(2) Určený orgán sociálnoprávnej ochrany detí a sociálnej kurately rozhodne o vyradení žiadateľa zo zoznamu žiadateľov, ak
a)  zistí závažné skutočnosti na strane žiadateľa, ktoré sú v rozpore s účelom náhradnej rodinnej starostlivosti, 
b) žiadateľ   neoznámil rozhodujúce skutočnosti na sprostredkovanie nadviazania osobného vzťahu s dieťaťom  a na sprostredkovanie náhradnej rodinnej starostlivosti podľa § 39 ods. 5,
c)  žiadateľ porušil ustanovenie § 42 ods. 3,
d) žiadateľ  bol v správe o aktualizácii prípravy na náhradnú rodinnú starostlivosť  posúdený ako nespôsobilý na vykonávanie náhradnej rodinnej starostlivosti. 
§ 42
(1) Zaradenie žiadateľa do procesu sprostredkovania  nadviazania osobného vzťahu  s dieťaťom, ktorému  treba sprostredkovať náhradnú rodinnú starostlivosť, zohľadňuje poradie žiadateľov zapísaných do zoznamu žiadateľov. Určený orgán sociálnoprávnej ochrany detí a sociálnej kurately môže poradie  žiadateľov zmeniť, ak je to v záujme dieťaťa. Zmenu poradia musí určený orgán sociálnoprávnej ochrany detí a sociálnej kurately odôvodniť. Odôvodnenie sa musí pripojiť do spisovej dokumentácie  o žiadateľovi.
(2) Pred sprostredkovaním nadviazania osobného vzťahu s dieťaťom musia byť žiadateľovi  poskytnuté všetky informácie o dieťati dôležité pre  jeho rozhodnutie prijať dieťa do náhradnej rodinnej starostlivosti, sociálna správa o dieťati,  fotografie dieťaťa, obrazový a zvukový záznam dieťaťa.  Sociálna správa obsahuje základné údaje podľa § 34 ods. 3.
 (3) Žiadateľ môže poskytnúť informácie o dieťati vrátane základných údajov podľa § 34 ods. 3 len detskému lekárovi a subjektu, ktorý vykonával jeho prípravu na náhradnú rodinnú starostlivosť, ak je to potrebné pre jeho rozhodnutie prijať dieťa do náhradnej rodinnej starostlivosti.
  	(4) K sprostredkovaniu nadviazania osobného vzťahu medzi žiadateľom a dieťaťom môže dôjsť len so súhlasom žiadateľa.
(5) Žiadateľ môže požiadať subjekt, ktorý vykonával jeho prípravu na náhradnú rodinnú starostlivosť, o uľahčenie nadviazania osobného vzťahu s dieťaťom; zástupca tohto subjektu môže byť prítomný pri nadväzovaní osobného vzťahu dieťaťa so žiadateľom. 
(6) Nadviazanie osobného vzťahu medzi dieťaťom a žiadateľom sa musí uskutočniť v rozsahu a spôsobom  zodpovedajúcim veku, rozumovej vyspelosti, potrebám a možnostiam dieťaťa  a v prostredí dieťaťu blízkom alebo vhodnom na sprostredkovanie osobného vzťahu medzi nim a žiadateľom.
(7) O priebehu nadviazania osobného vzťahu medzi dieťaťom a žiadateľom, vypracúva určený  orgán sociálnoprávnej ochrany detí a sociálnej kurately alebo zariadenie, ak je v ňom dieťa umiestnené, správu, s ktorou oboznámi žiadateľa a dieťa spôsobom primeraným  jeho veku a rozumovej vyspelosti. Správa o priebehu nadviazania  osobného vzťahu medzi dieťaťom a žiadateľom, obsahuje 
a) psychologické zhodnotenie nadväzovania osobného vzťahu medzi dieťaťom a žiadateľom, vrátane uvedenia názoru na vývoj tohto vzťahu,
b)   súhlas žiadateľa s poskytnutím správy súdu a subjektom spolupodieľajúcim sa na sprostredkovaní náhradnej rodinnej starostlivosti podľa tohto zákona.
	(8) Ak určený orgán sociálnoprávnej ochrany detí a sociálnej kurately zistí po zapísaní dieťaťa do prehľadu detí, ktorým  treba sprostredkovať náhradnú rodinnú starostlivosť,  že nevedie v zozname žiadateľov  žiadateľa, ktorého možno zaradiť do procesu sprostredkovania nadviazania osobného vzťahu s týmto dieťaťom, zapojí do procesu sprostredkovania nadviazania osobného vzťahu medzi dieťaťom a žiadateľom aj akreditované subjekty, ktoré pôsobia v jeho územnom obvode.  Akreditovaný subjekt  podľa prvej vety musí mať akreditáciu na vykonávanie prípravy na náhradnú rodinnú starostlivosť a na sprostredkovanie nadviazania osobného vzťahu medzi dieťaťom a žiadateľom s miestom ich vykonávania v územnom obvode určeného orgánu sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť.
	(9) Určený orgán sociálnoprávnej ochrany detí a sociálnej kurately, ktorý vedie dieťa v prehľade detí, ktorým  treba sprostredkovať náhradnú rodinnú starostlivosť, poskytne akreditovanému subjektu podľa odseku 8 na účely sprostredkovania nadviazania osobného vzťahu medzi dieťaťom a žiadateľom, sociálnu správu  o dieťati, fotografiu dieťaťa, obrazový a zvukový záznam o dieťati.
	(10) Ak akreditovaný subjekt vyhľadá žiadateľa zapísaného do zoznamu žiadateľov a tento vysloví súhlas  s nadviazaním osobného vzťahu s dieťaťom, oznámi túto skutočnosť určenému orgánu sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť.       
(11) Akreditovaný subjekt môže poskytnúť informácie o dieťati len žiadateľovi zapísanému v zozname žiadateľov vedenom  určeným orgánom sociálnoprávnej ochrany detí a sociálnej kurately, ktorý vedie dieťa v prehľade detí, ktorým  treba sprostredkovať náhradnú rodinnú starostlivosť. 
	(12) Určený orgán sociálnoprávnej ochrany detí a sociálnej kurately, ktorý vedie dieťa v prehľade detí, ktorým  treba sprostredkovať náhradnú rodinnú starostlivosť, dohodne so žiadateľom, ktorý vysloví súhlas s nadviazaním osobného vzťahu s dieťaťom, a s akreditovaným subjektom ďalší postup pri sprostredkovaní nadviazania osobného vzťahu medzi dieťaťom a žiadateľom a vykoná všetky potrebné úkony k ostatným akreditovaným subjektom, ktoré boli zapojené do sprostredkovania nadviazania osobného vzťahu medzi dieťaťom a žiadateľom.
(13) Na sprostredkovanie nadviazania osobného vzťahu medzi dieťaťom a žiadateľom akreditovaným subjektom sa vzťahujú odseky 2 až 7 rovnako.
§ 43
Sprostredkovanie náhradnej rodinnej starostlivosti dieťaťu iným ako  určeným orgánom sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť
(1) Ak určený orgán sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť, nesprostredkuje dieťaťu  nadviazanie osobného vzťahu medzi ním a žiadateľom do dvoch mesiacov odo dňa zapísania dieťaťa do prehľadu detí, ktorým treba sprostredkovať náhradnú rodinnú starostlivosť, požiada ostatné určené orgány sociálnoprávnej ochrany detí a sociálnej kurately o sprostredkovanie nadviazania osobného vzťahu medzi dieťaťom a žiadateľom. Lehotu uvedenú v prvej  vete možno skrátiť, ak je to v záujme dieťaťa.
(2) Určený orgán sociálnoprávnej ochrany detí a sociálnej  kurately, ktorý vedie dieťa v prehľade  detí, ktorým treba sprostredkovať náhradnú rodinnú starostlivosť, predloží  ostatným určeným orgánom sociálnoprávnej ochrany detí a sociálnej kurately spisovú dokumentáciu dieťaťa na účely sprostredkovania náhradnej rodinnej starostlivosti,  ktorá obsahuje  
a) sociálnu správu o dieťati,
b) správu o zdravotnom stave dieťaťa,
c) fotografiu dieťaťa.
(3) Ak ktorýkoľvek  určený orgán sociálnoprávnej ochrany detí a sociálnej kurately zistí, že vedie v zozname žiadateľov žiadateľa,  ktorý môže byť zaradený do procesu sprostredkovania nadviazania osobného vzťahu  medzi nim a dieťaťom, oznámi túto skutočnosť  bezodkladne, najneskôr v pracovný deň nasledujúci po jej zistení, určenému orgánu sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť, a požiada o súhlas na   sprostredkovanie  nadviazania osobného vzťahu medzi dieťaťom a žiadateľom. 
(4) Určený orgán sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť, oznámi  bezodkladne, najneskôr v pracovný deň po doručení žiadosti o súhlas podľa odseku 3,  určenému orgánu sociálnoprávnej ochrany detí a sociálnej kurately, ktorý požiadal o súhlas podľa odseku 3,  že súhlasí  s  nadviazaním osobného vzťahu medzi dieťaťom a žiadateľom. Ak  nesúhlasí s nadviazaním osobného vzťahu medzi dieťaťom a žiadateľom, uvedie  dôvody nesúhlasu.
(5) Na sprostredkovanie nadviazania osobného vzťahu medzi dieťaťom a žiadateľom  sa vzťahuje § 42 rovnako.
(6)  Ak  určený orgán sociálnoprávnej ochrany detí a sociálnej kurately požiadaný podľa odseku 1 zistí,  že nevedie v zozname žiadateľov žiadateľa, ktorého  je možné zaradiť do procesu sprostredkovania nadviazania osobného vzťahu s dieťaťom, zapojí do procesu sprostredkovania nadviazania osobného vzťahu medzi dieťaťom a žiadateľom aj akreditované subjekty, ktoré majú akreditáciu na vykonávanie prípravy na náhradnú rodinnú starostlivosť a na sprostredkovanie nadviazania osobného vzťahu medzi dieťaťom a žiadateľom s miestom ich vykonávania v územnom obvode  tohto určeného orgánu sociálnoprávnej ochrany detí a sociálnej kurately. 
(7) Určený orgán sociálnoprávnej ochrany detí a sociálnej kurately  poskytne akreditovanému subjektu podľa odseku 6 na účely sprostredkovania nadviazania osobného vzťahu  medzi dieťaťom a žiadateľom sociálnu správu o dieťati, fotografiu dieťaťa, obrazový a zvukový záznam o dieťati. Akreditovaný subjekt  môže poskytnúť informácie o dieťati  len žiadateľovi zapísanému v zozname žiadateľov vedenom na určenom orgáne sociálnoprávnej ochrany detí a sociálnej kurately, ktorý ho zapojil do procesu sprostredkovania podľa odseku 6.   
	(8) Ak akreditovaný subjekt vyhľadá žiadateľa zapísaného do zoznamu žiadateľov a tento vysloví súhlas s nadviazaním osobného vzťahu s dieťaťom, oznámi túto skutočnosť určenému orgánu sociálnoprávnej ochrany detí a sociálnej kurately, ktorý ho zapojil do procesu sprostredkovania podľa odseku 6.  Po oznámení tejto skutočnosti  akreditovaným subjektom sa postupuje podľa odsekov 3 až 5. 
(9) Ak určený orgán sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť,  súhlasí s nadviazaním osobného vzťahu medzi dieťaťom a žiadateľom, určený orgán sociálnoprávnej ochrany detí a sociálnej kurately, ktorý požiadal o súhlas, dohodne so žiadateľom, ktorý vyslovil súhlas s nadviazaním osobného vzťahu s dieťaťom a akreditovaným subjektom, ďalší postup pri sprostredkovaní nadviazania osobného vzťahu medzi dieťaťom a žiadateľom a vykoná všetky potrebné úkony k ostatným akreditovaným subjektom. 
§ 44
Sprostredkovanie medzištátneho osvojenia
	(1) Ak nie je možné dieťaťu, ktoré je osvojiteľné, sprostredkovať nadviazanie osobného vzťahu medzi ním a žiadateľom na území Slovenskej republiky,  určený orgán sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť, vyhotoví spisovú dokumentáciu dieťaťa na účely sprostredkovania medzištátneho osvojenia a predloží ju orgánu sociálnoprávnej ochrany detí a sociálnej kurately určenému na vykonávanie medzinárodných dohovorov a právnych aktov Európskej únie [§ 73 ods. 1 písm. p)]  najneskôr do jedného roka odo dňa zapísania dieťaťa do prehľadu detí, ktorým treba sprostredkovať náhradnú rodinnú starostlivosť.
	(2) Spisová dokumentácia dieťaťa na účely sprostredkovania medzištátneho osvojenia obsahuje 
a) sociálnu správu o dieťati,
b) správu o zdravotnom stave dieťaťa,
c) rozhodnutie súdu, že dieťa je osvojiteľné,
d) potvrdenie určeného orgánu sociálnoprávnej ochrany detí a sociálnej kurately o splnení podmienky podľa medzinárodného dohovoru,35)
e) rozhodnutie súdu o nariadení ústavnej starostlivosti,
f) rodný list dieťaťa, ktorý v deň predloženia spisovej dokumentácie nie je starší ako dva mesiace,
g) dve fotografie dieťaťa nie staršie ako dva mesiace,
h) obrazový a zvukový záznam o dieťati. 
(3) Orgán sociálnoprávnej ochrany detí a sociálnej kurately určený na vykonávanie medzinárodných dohovorov a právnych aktov Európskej únie [§ 73 ods. 1 písm. p)], po posúdení spisovej dokumentácie dieťaťa, zapíše dieťa do prehľadu detí, ktorým možno sprostredkovať medzištátne osvojenie; prehľad obsahuje základné údaje o dieťati podľa § 34 ods. 3.
(4) Ak orgán sociálnoprávnej ochrany detí a sociálnej kurately určený na vykonávanie medzinárodných dohovorov a právnych aktov Európskej únie [§ 73 ods. 1 písm. p)] zistí, že v zozname žiadateľov o osvojenie z prijímajúcich štátov vedie žiadateľa, ktorý môže byť zaradený do procesu nadviazania osobného vzťahu medzi ním a dieťaťom,  oznámi bezodkladne, najneskôr v nasledujúci pracovný deň, túto skutočnosť určenému orgánu sociálnoprávnej ochrany detí a sociálnej kurately, ktorý vedie dieťa v prehľade detí, ktorým treba sprostredkovať náhradnú rodinnú starostlivosť a postupuje podľa medzinárodného dohovoru.35)
(5) Zapísaním dieťaťa do prehľadu detí, ktorým možno sprostredkovať medzištátne osvojenie, nie je dotknutá povinnosť určeného orgánu sociálnoprávnej ochrany detí a sociálnej kurately postupovať podľa § 42 a 43.
(6) Na sprostredkovanie medzištátneho osvojenia podľa uzatvorených dvojstranných medzištátnych zmlúv v oblasti medzištátnych osvojení so štátmi, ktoré nie sú zmluvným štátom medzinárodného dohovoru,35) odseky 1 až 5 sa vzťahujú rovnako.     

ŠTVRTÁ ČASŤ
Vykonávanie opatrení sociálnoprávnej ochrany detí a sociálnej kurately v zariadení
§ 45
(1) Ak tak rozhodol súd, alebo ak je to vhodné a účelné pre priaznivý psychický vývin, fyzický vývin a sociálny vývin dieťaťa alebo plnoletej fyzickej osoby, opatrenia podľa tohto zákona sa vykonávajú v zariadeniach. 
(2) Zariadenie podľa tohto zákona je detský domov, detský domov pre maloletých bez sprievodu,  krízové stredisko,  resocializačné stredisko a iné zariadenia zriadené na vykonávanie opatrení podľa tohto zákona.
(3) Opatrenia podľa tohto zákona, ak tento zákon neustanovuje inak, sa  vykonávajú v zariadeniach, ktoré zriadili určený orgán sociálnoprávnej ochrany detí a sociálnej kurately, obec, vyšší územný celok alebo akreditovaný subjekt.
(4)  Obec a vyšší územný celok  môže zriaďovať zariadenia najmä za účelom výkonu  samosprávnych pôsobností  podľa tohto zákona. Tento účel môže obec a vyšší územný celok zabezpečiť aj prostredníctvom akreditovaných subjektov a právnických osôb alebo fyzických osôb podľa § 71 písm. e).   
(5) Vyšší územný celok poskytuje obciam, ktoré sa nachádzajú  v jeho územnom obvode, na účely výkonu ich samosprávnej pôsobnosti, informácie o akreditovaných subjektoch pôsobiacich v jeho územnom obvode. 
(6) Ak zriadi obec alebo vyšší územný celok zariadenie podľa § 49, vyžaduje sa rovnako ako u akreditovaného subjektu splnenie podmienok bezúhonnosti všetkých zamestnancov, ktorí vykonávajú svoje povolanie v priamom kontakte s deťmi, odbornej spôsobilosti a  zdokumentovania metód práce a formy ich výkonu (§ 78).  
(7) Ak bolo kontrolnou činnosťou zistené, že zariadenie podľa § 49, ktoré zriadila obec, vyšší územný celok alebo akreditovaný subjekt, nespĺňa podmienky  ustanovené týmto zákonom a prijaté opatrenia podľa  § 90 a 91 neviedli k náprave, postupuje orgán sociálnoprávnej ochrany detí a sociálnej kurately  podľa   § 32 ods. 2 alebo 6. Orgán sociálnoprávnej ochrany detí a sociálnej kurately súčasne vykoná   úkony potrebné na zabránenie umiestňovania detí do tohto zariadenia.   
§ 46
	(1) Ak je to účelné pre priaznivý psychický vývin, fyzický vývin a sociálny vývin dieťaťa a plnoletej fyzickej osoby,  vykonávanie ďalších metód, techník a postupov podľa tohto zákona sa v zariadeniach uvedených v § 49, 50, 62 a 63 nevylučuje.
	(2) Pôsobnosť iných subjektov podľa osobitných predpisov8) nie je dotknutá.
§ 47
(1) Každé zariadenie  musí mať označenie, z ktorého  vyplýva  predmet jeho činnosti a  odborné zameranie, a ak je to vhodné a účelné, aj jeho  cieľovú skupinu.
(2) Ak tento zákon  neustanovuje inak,  metódy, techniky a postupy práce  a  starostlivosť uvedené v odseku 3 možno voliť a kombinovať tak, aby zariadenie plnilo účel, na ktorý bolo zriadené. 
(3) Účel, na ktorý bolo zariadenie zriadené, sa zabezpečuje  
a) vykonávaním najmä 
1. sociálnej práce podľa § 3, 
2. odbornej diagnostiky,
3. pomoci  na zvládnutie krízy, 
4. špeciálneho sociálneho poradenstva,
5. výchovy,  
6. pomoci pri  príprave na školské vyučovanie,  
7. liečebno-výchovnej starostlivosti,
  8. psychologickej  starostlivosti,
  9. špeciálno-pedagogickej starostlivosti,
  10. resocializácie a resocializačných programov,
  11. rekreačnej činnosti,
  12. rehabilitačnej činnosti,
  13. pracovnej terapie,
b) utváraním podmienok najmä na 
1. prípravu stravy,
2. záujmovú činnosť,
3. kultúrnu činnosť,
4. pracovné uplatnenie,
5. úschovu cenných vecí,
c) zabezpečením najmä
1. psychoterapie,
2. stravovania,
3. zdravotnej starostlivosti,
4. vzdelávania a prípravy na povolanie,
5. psychologickej starostlivosti,
d) poskytovaním starostlivosti najmä 
  1. bývania,
  2. stravovania,
  3. obslužných činností,
  4. osobného vybavenia.	
	(4) Zariadenie vykonáva svoju činnosť  podľa účelu, na  ktorý bolo zriadené 
a) ambulantnou formou,
b) celodennou formou alebo po určitú  časť dňa,
c) pobytovou formou.
 	(5) Ak tento zákon neustanovuje inak, možno formy činnosti podľa odseku 4   vhodne a účelne kombinovať .
	(6) Ak je  v záujme plnenia účelu, na ktorý bolo zariadenie zriadené, potrebné vykonávať niektorú z metód práce, niektorú z techník alebo postupov  jednorazovo alebo krátkodobo, možno ich výkon zabezpečiť inou právnickou osobou alebo fyzickou osobou, ktorá spĺňa požadované odborné predpoklady; toto  sa nevzťahuje na zariadenia uvedené v  § 49 a 50. 
(7) Za účelom  zvyšovania  profesionality práce v zariadení, zariadenie vypracúva a uskutočňuje program supervízie.
(8) V zariadení sa poskytuje bývanie, ak  zariadenie plní svoj účel pobytovou formou.
(9) Bývanie na účely tohto zákona je užívanie  obytnej miestnosti, príslušenstva obytnej miestnosti a spoločných priestorov,  ich prevádzkového zariadenia a vybavenia a vecné plnenia spojené s bývaním.
	(10) Stravovanie na účely tohto zákona je poskytnutie stravy  v súlade so zásadami zdravej výživy a s prihliadnutím na vek a zdravotný stav detí a plnoletých fyzických osôb podľa stravných jednotiek.
	(11) Osobné vybavenie na účely tohto zákona je šatstvo,  obuv, hygienické potreby, školské potreby a iné veci osobnej potreby poskytnuté deťom v zariadení a mladým dospelým v detskom domove.
	(12)  Obslužné činnosti na účely tohto zákona sú upratovanie, pranie, žehlenie a údržba bielizne a šatstva.
(13) Poskytovanie stravovania vrátane spôsobu zabezpečovania stravovania, poskytovanie  bývania a ostatné podrobnosti o poskytovanej starostlivosti v zariadeniach, ktoré zriadila za účelom výkonu zverených pôsobnosti podľa tohto zákona obec alebo vyšší územný celok, upraví vo všeobecne záväznom nariadení príslušná obec alebo vyšší územný celok, ak tento zákon neustanovuje inak.
(14) Zariadenie, ktoré zaniklo alebo prestalo plniť účel, na ktorý bolo zriadené, je povinné vykonať nevyhnutné úkony na zabezpečenie klientov zariadenia, ak nebola pomoc a ochrana klientov zabezpečená iným spôsobom.
§ 48
	(1) Zariadenie vykonáva svoju činnosť bez úhrady. 
(2) Ak tento zákon neustanovuje inak, úhrada sa určuje len za starostlivosť poskytnutú podľa § 47 ods. 3 písm. d) prvého bodu až tretieho bodu.	
(3) Ak sa v zariadení podľa § 49 a v domove sociálnych služieb pre deti s celoročným pobytom30) vykonáva rozhodnutie súdu o nariadení ústavnej starostlivosti, alebo ak sa poskytuje mladému dospelému alebo inej plnoletej fyzickej osobe starostlivosť podľa tohto zákona, postupuje sa pri určení úhrady za poskytnutú starostlivosť  podľa odseku 2.
	(4) Ak sa v zariadení podľa § 49 vykonáva rozhodnutie súdu o nariadení predbežného opatrenia, rozhodnutie súdu alebo orgánu sociálnoprávnej ochrany detí a sociálnej kurately o uložení výchovného opatrenia,   poskytuje sa starostlivosť podľa tohto zákona bezplatne.
	(5) Úhradu za poskytovanú starostlivosť v zariadeniach, ktoré zriadila obec alebo vyšší územný celok, upraví vo všeobecne záväznom nariadení príslušná obec alebo vyšší územný celok.
	(6) Úhradu za poskytovanú starostlivosť v zariadení zriadenom akreditovaným subjektom  dohodne zriaďovateľ tohto zariadenia  s rodičom dieťaťa alebo osobou, ktorá sa osobne stará o dieťa, alebo plnoletou fyzickou osobou. 
§ 49
Detský domov
 (1) Detský domov sa zriaďuje na účely výkonu rozhodnutia súdu o nariadení  ústavnej  starostlivosti,  predbežného opatrenia a o uložení výchovného  opatrenia.) 
(2) Detský domov nahrádza prirodzené rodinné prostredie dieťaťu od narodenia do skončenia ústavnej starostlivosti.  
	(3) Ak ústavná starostlivosť skončí dosiahnutím plnoletosti alebo predĺžením ústavnej starostlivosti do 19 rokov veku, môže mladý dospelý požiadať detský domov o poskytovanie starostlivosti až do jeho osamostatnenia sa, najdlhšie do 25 rokov veku. Osamostatnenie na účely tohto zákona je zabezpečenie si bývania  a schopnosť samostatne sa živiť.
 (4) Detský domov podľa dôvodov, pre ktoré rozhodol súd o nariadení ústavnej starostlivosti, predbežného opatrenia a o uložení výchovného opatrenia, postupuje podľa § 47 ods. 3 písm. a) prvého bodu až tretieho  bodu, piateho bodu až dvanásteho bodu,  písmena b) druhého bodu, tretieho bodu a piateho bodu, písmena c) druhého bodu až štvrtého bodu,  písmena d) a odseku 4 písm. c).
(5) V detskom domove možno poskytovať zdravotnú starostlivosť za podmienok ustanovených osobitným predpisom.)   

(6) Ak to vyžaduje zdravotný stav dieťaťa alebo dôvod, pre ktorý dieťa bolo umiestnené do detského domova, detský domov utvorí podmienky na zriadenie školy za účelom plnenia povinnej školskej dochádzky a prípravy na povolanie.
§ 50
Detský domov pre maloletých bez sprievodu
(1) Na detský domov pre maloletých bez sprievodu, v ktorom je umiestnený maloletý bez sprievodu predbežným opatrením súdu podľa osobitného predpisu,26)  ustanovenia § 52 až 56 a § 58 až 60 sa vzťahujú rovnako, ak tento zákon neustanovuje inak.
 (2) Pri výkone predbežného opatrenia v detskom domove pre  maloletých bez sprievodu   treba prihliadať na predchádzajúcu výchovu dieťaťa a rešpektovať kultúrne a náboženské odlišnosti dieťaťa. 
(3) Detský domov pre maloletých bez sprievodu zabezpečí lekársku prehliadku v rozsahu podľa § 31 písm. c), ak pred umiestnením dieťaťa do detského domova pre  maloletých bez sprievodu nebol doložený doklad podľa § 31 písm. c).
(4) Detský domov pre maloletých bez sprievodu   utvára podmienky na výučbu slovenského jazyka, ak je to vhodné a účelné pre rozvoj dieťaťa.
(5) Detský domov pre maloletých bez sprievodu je povinný zistiť, ak je to vzhľadom na vek dieťaťa a jeho rozumovú vyspelosť možné, názor dieťaťa na všetky skutočnosti, ktoré sa ho týkajú, najmä zistiť názor dieťaťa na jeho premiestnenie, zlúčenie s rodinou, návrat do krajiny pôvodu, azyl, a to už pred vykonaním úkonov za účelom jeho premiestnenia, zlúčenia rodiny, návratom do krajiny pôvodu  alebo pred podaním žiadosti o azyl. Na účely zisťovania názoru dieťaťa podľa prvej vety, detský domov pre maloletých bez sprievodu zabezpečí tlmočenie do jazyka, ktorému dieťa rozumie. 
Spoločné ustanovenia o detských domovoch
§ 51
        	(1) Do detského domova  možno prijať dieťa na základe
a) právoplatného rozhodnutia súdu o nariadení ústavnej starostlivosti, 
b) predbežného opatrenia súdu podľa osobitného predpisu,28) 
c) právoplatného  rozhodnutia súdu o uložení výchovného opatrenia.)  
(2) V naliehavých prípadoch, najmä ak je život alebo zdravie dieťaťa ohrozené, možno prijať dieťa do detského domova bez dokladov podľa § 30  ods. 2; tieto doklady je orgán sociálnoprávnej ochrany detí a sociálnej kurately povinný poskytnúť  dodatočne.
§ 52
(1) V detskom domove sa vykonáva ústavná starostlivosť, predbežné opatrenie a výchovné opatrenie 
a)	v profesionálnej rodine, ktorá môže vykonávať ústavnú starostlivosť, predbežné opatrenie alebo výchovné opatrenie v dome alebo v byte, ktoré sú vymedzenou časťou detského domova alebo  vo vlastnom dome alebo vo vlastnom byte pre určený počet detí; suma poskytnutá detským domovom na úhradu výdavkov na dieťa alebo mladého dospelého v profesionálnej rodine je podľa veku dieťaťa najviac vo výške trojnásobku sumy životného minima,) 
b)	v samostatných diagnostických skupinách, ktoré vykonávajú odbornú diagnostiku (ďalej len “samostatná diagnostická skupina”), v samostatných skupinách alebo špecializovaných samostatných skupinách pre určený počet detí, so samostatným stravovaním, hospodárením a vyčleneným rozpočtom, zriadených  v samostatnom dome, byte alebo vo  vymedzenej časti detského domova; starostlivosť o deti v jednej skupine zabezpečujú  vychovávatelia a ďalší zamestnanci detského domova.  
(2) Vykonávanie ústavnej starostlivosti, predbežného opatrenia a výchovného opatrenia v profesionálnej rodine má prednosť pred ich vykonávaním v samostatných skupinách a v špecializovaných samostatných skupinách.
§ 53
(1) Ústavná starostlivosť, predbežné opatrenie  a výchovné opatrenie sa vykonávajú podľa § 52 ods. 1 písm. a) najmä pre dieťa, ktoré 
a) bolo odňaté zo starostlivosti rodičov na prechodný čas potrebný na úpravu pomerov  dieťaťa, 
b) vyžaduje na základe výsledkov odbornej diagnostiky liečebno-výchovnú starostlivosť alebo je občan s ťažkým zdravotným postihnutím,
c) vyžaduje zvýšenú starostlivosť na základe výsledkov odbornej diagnostiky z dôvodu porúch správania,
d) vyžaduje zvýšenú starostlivosť na základe výsledkov odbornej diagnostiky z dôvodu, že je drogovo závislé alebo inak závislé,
e) vyžaduje zvýšenú starostlivosť na základe výsledkov odbornej diagnostiky z dôvodu, že bolo týrané, pohlavne zneužívané alebo bol na ňom spáchaný  trestný čin ohrozujúci jeho priaznivý psychický vývin, fyzický vývin a sociálny vývin.
 (2) Ústavná starostlivosť, predbežné opatrenie  a výchovné opatrenie sa vykonávajú podľa § 52 ods. 1 písm. b) 
a)	 v  samostatných diagnostických skupinách najdlhšie šesť mesiacov,  
b)	v samostatných skupinách, 
c) v špecializovaných samostatných skupinách, a to
      1. pre deti od narodenia do troch rokov veku, ktoré vzhľadom na svoj vek  alebo zdravotný stav vyžadujú osobitnú zvýšenú opateru a starostlivosť,  
     2. pre deti s poruchami správania,  ktoré vyžadujú starostlivosť na základe odbornej diagnostiky, 
3. pre deti drogovo závislé  a inak závislé po skončení liečby na základe odporúčania poskytovateľa  zdravotnej starostlivosti,
4. pre deti, ktoré vyžadujú zvýšenú starostlivosť z dôvodu, že boli týrané,  pohlavne zneužívané alebo boli na nich spáchané  trestné činy ohrozujúce ich priaznivý  psychický vývin, fyzický vývin a sociálny vývin,
5. pre maloletých bez sprievodu, ktoré vyžadujú osobitnú starostlivosť pre jazykové, kultúrne a náboženské odlišnosti, 
6. pre deti s mentálnym postihnutím, telesným postihnutím, zmyslovým postihnutím, kombináciou postihnutí a pre deti s ťažkým zdravotným postihnutím,
  d)   v samostatných skupinách pre mladých dospelých.
 (3) V profesionálnej rodine zabezpečujú starostlivosť o deti manželia, ktorí sú zamestnanci detského domova. Ak starostlivosť zabezpečuje jeden zamestnanec detského domova, na manžela tohto zamestnanca  sa vzťahuje § 39 ods. 4 rovnako.
 (4) Manželia môžu zabezpečovať starostlivosť v profesionálnej rodine, ktorá je zriadená  v samostatnom dome alebo byte, ktoré sú vymedzenou časťou detského domova, len ak sú obaja zamestnanci detského domova.       
(5) Mladý  dospelý môže zotrvať po skončení ústavnej starostlivosti  po dosiahnutí plnoletosti v samostatnej skupine, špecializovanej samostatnej skupine podľa odseku 2 písm. c) druhý bod až štvrtý bod a šiesty bod  alebo v profesionálnej rodine, ak o to požiada, a ak je to vhodné a účelné.     
(6) Určený počet detí v samostatnej skupine, špecializovanej samostatnej skupine alebo profesionálnej rodine možno prekročiť  len so súhlasom zriaďovateľa.  
	(7) Ústavnú starostlivosť, predbežné opatrenie a výchovné opatrenie môže vykonávať v profesionálnej rodine len fyzická osoba, ktorá spĺňa kvalifikačný predpoklad najmenej úplného stredného vzdelania, osobitný kvalifikačný predpoklad podľa osobitného predpisu)  a absolvovala prípravu na profesionálne vykonávanie náhradnej starostlivosti v rozsahu 40 hodín alebo spĺňa kvalifikačný predpoklad najmenej úplného stredného vzdelania a absolvovala prípravu na profesionálne vykonávanie náhradnej starostlivosti v rozsahu najmenej  60 hodín.
(8) Ak ide o dieťa podľa odseku 1 písm. c) a d), môže vykonávať ústavnú starostlivosť predbežné opatrenie a výchovné opatrenie v profesionálnej rodine len fyzická osoba, ktorá získala vysokoškolské vzdelanie druhého stupňa a spĺňa osobitné kvalifikačné predpoklady podľa osobitného predpisu41)  a absolvovala prípravu na profesionálne vykonávanie náhradnej starostlivosti v rozsahu najmenej 40 hodín.
	(9) Príprava na profesionálne vykonávanie náhradnej  starostlivosti spočíva najmä 
a) v poskytnutí základných informácií 
 1.   o náhradnej rodinnej starostlivosti,
2.	o psychickom vývine, fyzickom vývine a sociálnom vývine dieťaťa a potrebách dieťaťa,
3.	o právach dieťaťa v ústavnej starostlivosti,
b) v nácviku praktických zručností vo výchovnej práci s deťmi a mladými dospelými. 
§ 54
	(1) Samostatná diagnostická skupina podľa  § 53 ods.2 písm. a) je zriadená najmä za účelom vhodného a zodpovedajúceho
a) zaradenia dieťaťa do profesionálnej rodiny, samostatnej skupiny, špecializovanej samostatnej skupiny,   
b) navrhnutia preradenia dieťaťa  do iného zariadenia.
	(2) Starostlivosť o deti v jednej  samostatnej diagnostickej skupine zabezpečujú  odborní zamestnanci na vykonávanie diagnostiky a ďalší zamestnanci detského domova. Pri výbere odborných zamestnancov na vykonávanie diagnostiky musí byť zohľadnené zastúpenie odborov potrebných na výkon diagnostickej činnosti.   
(3) Samostatná diagnostická skupina najmä
a) vykonáva  odbornú diagnostiku,  
b) vypracúva  diagnostickú správu o dieťati na účely spracovania individuálneho plánu rozvoja osobnosti dieťaťa  po skončení pobytu v samostatnej diagnostickej skupine. 
(4) Ak na účely určenia odbornej diagnózy alebo na vykonávanie  odbornej diagnostiky treba zabezpečiť  diagnostické činnosti, ktoré nie je možné vykonať odbornými zamestnancami samostatnej diagnostickej skupiny, môžu byť zabezpečené iným odborníkom.
(5) Pri zaraďovaní dieťaťa do profesionálnej rodiny, samostatnej skupiny alebo do špecializovanej samostatnej skupiny  sa rešpektujú súrodenecké väzby a rodičovské väzby.
§ 55
	(1) Detský domov vypracúva individuálny plán rozvoja osobnosti dieťaťa, ktorého súčasťou je  najmä  plán výchovnej práce s dieťaťom, plán sociálnej práce s dieťaťom a jeho rodinou vypracovaný v spolupráci s obcou a orgánom sociálnoprávnej ochrany detí a sociálnej kurately. Individuálny plán  rozvoja osobnosti dieťaťa sa vyhodnocuje najmenej   jedenkrát mesačne.
	(2) Ak je dieťa ťažko zdravotne postihnuté, súčasťou individuálneho plánu rozvoja osobnosti dieťaťa je aj program  rehabilitačnej činnosti vykonávanej s cieľom  aktivizovať vnútorné schopnosti dieťaťa na prekonanie osobnostných a sociálnych dôsledkov ťažkého zdravotného postihnutia.
§ 56
 (1) Detský domov utvára podmienky na stretávanie dieťaťa s jeho rodičmi. Dieťaťu a jeho rodičom poskytuje detský domov, orgán sociálnoprávnej ochrany detí a sociálnej kurately a obec pomoc na uľahčenie priebehu stretnutí,   na rozvoj a úpravu ich vzájomných vzťahov a  na úpravu rodinných pomerov dieťaťa.
(2) Detský domov dohodne s rodičmi dieťaťa a s dieťaťom, ktoré je schopné vyjadriť svoj názor,  miesto, čas, rozsah a spôsob stretávania s ohľadom na potreby dieťaťa,  možnosti a schopnosti rodičov dieťaťa. 
	(3) Ak je to v záujme dieťaťa nevyhnutné, detský domov môže určiť, že rodičia dieťaťa sa môžu stretnúť s dieťaťom
a) len za prítomnosti zamestnanca detského domova, ktorý je dieťaťu známou osobou, 
b) len v detskom domove, ktorý na tento účel utvára vhodné podmienky, 
c) mimo detského domova na území obce, v ktorej je sídlo detského domova,
d) na inom mieste vhodnom alebo utvorenom na účel stretávania dieťaťa s jeho rodičmi.
(4) Na účely úpravy vzťahov medzi dieťaťom a jeho rodičmi  detský domov utvára podmienky na pobyt  rodičov v detskom domove. Detský domov písomne dohodne s rodičmi podmienky ich pobytu v detskom domove.
(5) Ak je to vhodné a účelné, môže detský domov v súlade s individuálnym plánom rozvoja osobnosti  dieťaťa, umožniť  dieťaťu pobyt u rodičov.
 (6) Detský domov oznámi orgánu sociálnoprávnej ochrany detí a sociálnej kurately čas, miesto a dĺžku pobytu dieťaťa u rodičov najmenej tri pracovné dni pred odchodom dieťaťa k rodičom tak, aby mohol orgán sociálnoprávnej ochrany  detí a sociálnej kurately poskytnúť detskému domovu aktuálne informácie o rodinnom prostredí, ak je to potrebné v záujme dieťaťa.
	(7) Dieťa sa môže zdržiavať mimo detského domova len so súhlasom detského domova, o čom  sa vedú záznamy, v ktorých je uvedený čas odchodu dieťaťa z detského domova a čas návratu dieťaťa do detského domova, osobné údaje fyzickej osoby, ktorá dieťa preberá, a to jej  meno, priezvisko, bydlisko, dátum narodenia a miesto pobytu dieťaťa.  Detský domov sleduje  vplyv pobytu dieťaťa mimo detského domova na jeho psychický vývin, fyzický vývin a sociálny vývin.
(8) Dieťa má právo stretávať sa s prarodičmi, so súrodencami a fyzickými osobami, ku ktorým má  blízky vzťah. Ustanovenia odsekov 1 až 7 sa vzťahujú rovnako. 
	(9) Detský domov môže po dohode s  orgánom sociálnoprávnej ochrany detí a sociálnej kurately a obcou podať súdu podnet na  zrušenie ústavnej starostlivosti.
(10) Ak sa mladý dospelý pripravuje na povolanie, detský domov mu zabezpečuje stravovanie  vyplatením sumy na zabezpečenie stravy v hodnote  časti  dennej stravnej jednotky zodpovedajúcej obdobiu, počas ktorého sa zdržiaval mimo detského domova.
§ 57
	(1) Detský domov môže utvoriť podmienky na pobyt   tehotnej ženy od začiatku šiesteho mesiaca tehotenstva a  ženy po pôrode a jej dieťaťa počas dojčenia, najdlhšie do šiestich mesiacov veku dieťaťa. Za účelom prijatia potrebných opatrení detský domov spolupracuje s orgánom sociálnoprávnej ochrany detí a sociálnej kurately. 
	(2) Detský domov poskytuje tehotnej žene, matke dieťaťa a dieťaťu podľa odseku 1 bývanie, stravovanie a obslužné činnosti; podmienky poskytovania starostlivosti a pobytu dohodne detský domov písomne. 
§ 58 
(1) Ak dieťa  opustí detský domov bez súhlasu, detský domov je povinný túto skutočnosť oznámiť bezodkladne najbližšiemu útvaru policajného zboru, rodičom dieťaťa, súdu, ktorý nariadil ústavnú starostlivosť, predbežné opatrenie alebo uložil výchovné opatrenie a orgánu sociálnoprávnej ochrany detí a sociálnej kurately.
(2) Ak detský domov umožnil pobyt  dieťaťu mimo detského domova, a dieťa sa v určenom čase do detského domova nevrátilo, detský domov je povinný ihneď, najneskôr do 24 hodín vyzvať rodičov dieťaťa alebo osoby podľa § 56 ods. 8, aby do 24 hodín zabezpečili návrat dieťaťa do detského domova. Ak sa dieťa v určenom čase do detského domova nevráti,  postupuje detský domov podľa odseku 1. 

§ 59 
           (1) Výkon ústavnej starostlivosti, predbežného opatrenia alebo výchovného opatrenia sa skončí
a)  zrušením ústavnej starostlivosti právoplatným rozhodnutím súdu,
b) uplynutím obdobia predbežného opatrenia, 
c) uplynutím obdobia, na ktoré bolo uložené výchovné opatrenie,
d) právoplatným rozhodnutím príslušného orgánu o dočasnom zverení dieťaťa do starostlivosti fyzickej osoby, ktorá má záujem stať sa pestúnom, alebo právoplatným rozhodnutím súdu o zverení dieťaťa do starostlivosti  budúcich  osvojiteľov, 
e) právoplatným rozhodnutím  súdu o  zverení dieťaťa do náhradnej osobnej starostlivosti  alebo do pestúnskej starostlivosti, alebo právoplatným rozhodnutím  o osvojení dieťaťa,
f) dosiahnutím plnoletosti alebo uplynutím jedného roka po dosiahnutí plnoletosti, ak súd predĺžil ústavnú starostlivosť. 
(2) Ak bol  v detskom domove umiestnený maloletý  bez sprievodu, výkon  rozhodnutia súdu   sa  skončí  aj
a) zabezpečením  zlúčenia maloletého bez sprievodu s jeho rodičom alebo osobou, ktorá sa osobne stará o dieťa, 
b) zabezpečením bezpečného návratu maloletého bez sprievodu do krajiny jeho pôvodu,
c) podaním vyhlásenia podľa osobitného predpisu,25) 
d) dosiahnutím plnoletosti dieťaťa.
(3) Dieťa možno pri odchode z detského domova po skončení výkonu ústavnej starostlivosti, predbežného opatrenia alebo výchovného opatrenia  v detskom domove podľa odseku 1 písm. a) až e) odovzdať len rodičovi alebo osobe, ktorá sa osobne stará o dieťa. 
(4) Po odchode dieťaťa alebo mladého dospelého z detského domova, detský domov najmenej dva roky udržiava kontakt s dieťaťom a jeho rodinou alebo s mladým dospelým a mladému dospelému poskytuje potrebnú pomoc pri osamostatňovaní. 
(5) Mladému dospelému  so zdravotným postihnutím, ktorý sa nemôže osamostatniť vzhľadom na svoj zdravotný stav po skončení výkonu ústavnej starostlivosti dosiahnutím plnoletosti,  detský domov v spolupráci s obcou, vyšším územným celkom a orgánom sociálnoprávnej ochrany detí a sociálnej kurately  zabezpečí prijatie do zariadenia, ktoré poskytuje služby zodpovedajúce jeho potrebám, ak je odkázaný na poskytovanie týchto služieb.
§ 60
	(1) Detský domov vedie spisovú dokumentáciu dieťaťa, ktorá obsahuje  
a) rozhodnutie súdu o nariadení ústavnej starostlivosti, predbežného opatrenia alebo výchovného opatrenia, 
b) rodný list dieťaťa,
c) vysvedčenie,
d) sociálnu správu o dieťati,
e) diagnostickú správu o dieťati,
f) správu o zdravotnom stave  dieťaťa,
g) fotografie dieťaťa dokumentujúce život dieťaťa, 
h) obrazový a zvukový záznam dokumentujúci podstatné udalosti v živote dieťaťa,
i) iné informácie rozhodujúce na posúdenie plnenia účelu ústavnej starostlivosti, predbežného opatrenia alebo výchovného opatrenia,
j) osobný denník   dieťaťa, v ktorom sa zaznamenávajú údaje o psychickom vývine, fyzickom vývine a sociálnom vývine dieťaťa,
k) záznamy o návštevách rodičov a ostatných návštevách,
l) individuálny plán rozvoja osobnosti dieťaťa.
       	(2) Časti spisovej dokumentácie dieťaťa uvedené v odseku 1 písm. c) až l)  sa priebežne aktualizujú. 
	(3)  Detský domov vedie spisovú dokumentáciu maloletého bez sprievodu podľa odseku 1 písm. a), d) a i) až l).

§ 61
	(1) Za poskytovanú starostlivosť dieťaťu s nariadenou ústavnou starostlivosťou podľa § 47 ods. 3 písm. d) druhého bodu a tretieho bodu sa určuje úhrada. Úhrada za poskytovanú starostlivosť sa hradí z výživného  určeného rodičovi súdom. Ak je rozsah súdom určeného výživného vyšší ako určená úhrada za poskytovanú starostlivosť, rozdiel patrí dieťaťu na tvorbu úspor, ktoré sú vedené na osobnom účte dieťaťa alebo  na jeho vkladnej knižke. Ak je rozdiel súdom určeného výživného nižší ako určená úhrada za poskytovanú starostlivosť, platenie rozdielu sa  od rodiča nevyžaduje. 
(2) Ak dieťa poberá sirotský dôchodok po každom zomretom rodičovi, úhrada   za poskytovanú starostlivosť sa hradí v určenej výške z toho sirotského dôchodku, ktorého suma je vyššia.  Ak dieťa poberá sirotský dôchodok  po jednom zomretom rodičovi, úhrada za poskytovanú starostlivosť  sa hradí v rozsahu súdom  určeného výživného žijúcemu rodičovi; odsek 1 sa vzťahuje rovnako.
(3) Ak je  sirotský dôchodok dieťaťa vyšší ako určená úhrada za poskytovanú starostlivosť, rozdiel medzi sirotským dôchodkom a určenou úhradou za poskytovanú starostlivosť patrí dieťaťu na tvorbu úspor, ktoré sú vedené na osobnom účte dieťaťa alebo na vkladnej knižke dieťaťa. 
(4) Osobný účet dieťaťa alebo vkladnú knižku dieťaťa zriaďuje rodič, majetkový opatrovník alebo poručník dieťaťa. Na nakladanie s prostriedkami na účte dieťaťa je potrebný súhlas súdu.	
	(5) V detskom domove, ktorý  utvoril podmienky podľa § 56 ods. 4 a podľa         § 57,  sa poskytuje za úhradu starostlivosť podľa § 47 ods. 3 písm. d) druhého bodu a tretieho bodu.
	(6) Mladý dospelý, ktorý požiadal o poskytovanie starostlivosti,  platí  úhradu za starostlivosť podľa § 47 ods. 3 písm. d) prvého bodu až tretieho bodu.	
	(7) Úhradu za bývanie v detskom domove platí mladý dospelý vo  výške  najviac  30 % sumy životného minima podľa osobitného predpisu.40)  
	(8) Ak trvá vyživovacia povinnosť rodiča k mladému dospelému, odsek 1 sa vzťahuje rovnako.
	(9) Nezaplatená úhrada alebo jej časť je pohľadávkou štátu, ak sa poskytuje starostlivosť v detskom domove, ktorý zriadil určený orgán sociálnoprávnej ochrany detí a sociálnej kurately.
§ 62
Krízové stredisko
 (1)  Krízové stredisko  podľa tohto zákona zabezpečuje  
a) vykonávanie opatrení podľa tohto zákona, ak  sa dieťa,  rodina alebo plnoletá fyzická osoba nachádza  v krízovej životnej situácii,
b) výkon rozhodnutia súdu o výchovnom opatrení podľa osobitného predpisu,39)
c) výkon rozhodnutia súdu o predbežnom opatrení podľa osobitného predpisu,28) 
d) výkon výchovného opatrenia podľa § 12 až 15.
 (2) Krízové stredisko vykonáva  svoju činnosť podľa § 47 ods. 4 písm. c), ak zabezpečuje výkon súdneho rozhodnutia podľa odseku 1 písm. b) a c).                                                             
 (3) V krízovom stredisku sa môže   predbežné opatrenie vykonávať v profesionálnej rodine. Profesionálna rodina poskytuje starostlivosť dieťaťu vo svojom vlastnom prirodzenom rodinnom prostredí. Zamestnanci krízového strediska, ktorí zabezpečujú starostlivosť o dieťa v profesionálnej rodine, musia splniť podmienky podľa § 53 ods. 7 až 9. Manžel zamestnanca krízového strediska, ktorý zabezpečuje starostlivosť o dieťa  vo svojom vlastnom prirodzenom rodinnom prostredí, musí spĺňať podmienku podľa § 39 ods. 4.
(4)  Na vykonávanie opatrení podľa § 47 ods. 4 písm. a)  nie je potrebný  súhlas rodiča,   osoby, ktorá sa osobne stará o dieťa, alebo zariadenia, v ktorom je dieťa umiestené. 
(5)  Krízové stredisko vykonáva činnosť podľa § 47 ods. 3 písm. a)  prvého bodu až štvrtého bodu, siedmeho bodu a ôsmeho bodu, písmena b) druhého bodu a ak vykonáva činnosť pobytovou formou aj podľa § 47 ods. 3 písm. a) piateho bodu a šiesteho bodu, písmena c) tretieho bodu a štvrtého bodu, písmena d) prvého bodu až tretieho bodu.
 (6)  Ak sa v krízovom stredisku vykonáva rozhodnutie súdu podľa odseku 1 písm. b) a c), krízové stredisko vedie spisovú dokumentáciu, ktorá obsahuje doklady podľa § 30 ods. 2 a 4 a poskytuje starostlivosť aj podľa § 47 ods. 3 písm. d) štvrtého bodu.

§ 63
Resocializačné stredisko
(1) Resocializačné stredisko podľa tohto zákona sa zriaďuje za účelom  aktivizovania vnútorných schopností detí a plnoletých fyzických osôb na prekonanie psychických dôsledkov, fyzických dôsledkov a sociálnych dôsledkov drogových závislostí alebo iných  závislostí a na zapojenie sa do života v prirodzenom prostredí.
(2) V resocializačnom stredisku sa
a) poskytuje  odborná pomoc dieťaťu so skončenou povinnou školskou dochádzkou a plnoletej fyzickej osobe  po  skončení liečby na základe odporúčania poskytovateľa  zdravotnej starostlivosti,
b)  vykonáva rozhodnutie súdu o výchovnom opatrení podľa osobitného predpisu.39) 
(3) Resocializačné stredisko vykonáva činnosť podľa § 47 ods. 3 písm. a) prvého bodu, štvrtého bodu, desiateho bodu, dvanásteho bodu a trinásteho bodu, písmena b) druhého bodu až štvrtého bodu, písmena c) prvého bodu, tretieho bodu až piateho bodu, písmena d) prvého bodu a druhého bodu.
	(4) Poskytovanie stravovania  v resocializačnom stredisku je aj príprava stravy v rámci pracovnej terapie.
	(5) Resocializačné stredisko vypracúva individuálny resocializačný plán, ktorého  súčasťou  je presné vymedzenie štádia resocializačného procesu,  v ktorom je  dieťa alebo plnoletá fyzická osoba zaradená. Podrobnosti o priebehu resocializácie   resocializačné stredisko zaznamenáva a vyhodnocuje najmenej  jedenkrát  mesačne.
         	(6) V resocializačnom stredisku sa resocializácia drogových závislostí a iných závislostí vykonáva pobytovou formou, najmenej osem mesiacov.   
	(7) Ak sa v resocializačnom stredisku vykonáva rozhodnutie súdu podľa odseku 2 písm. b), resocializačné stredisko vedie spisovú dokumentáciu, ktorá obsahuje doklady podľa § 30 ods. 2 a 4.

PIATA ČASŤ
Opatrenia  sociálnoprávnej ochrany detí a sociálnej kurately finančného charakteru
Príspevok na podporu úpravy rodinných pomerov dieťaťa
§ 64
(1) Na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa,  ktorým bolo dieťa odňaté zo starostlivosti rozhodnutím súdu a  umiestnené do detského domova,  a  na  podporu úpravy ich rodinných pomerov,  poskytuje sa   
a) príspevok na dopravu,  
b) príspevok na stravu. 
	(2)  Rodičom dieťaťa alebo osobe, ktorá sa osobne stará o dieťa, ktorí sú podľa osobitného predpisu) obyvateľmi obce, môže obec poskytnúť  príspevok na dopravu do detského domova, v ktorom je dieťa umiestnené. Formu príspevku  na dopravu a podrobnosti jeho poskytovania ustanoví obec vo všeobecne záväznom nariadení obce.
	(3) Dieťaťu, ktoré sa zdržiava so súhlasom detského domova mimo detského domova z dôvodu návštevy rodičov alebo osoby, ktorá sa osobne stará o dieťa, poskytuje detský domov   príspevok na stravu vo výške časti dennej stravnej jednotky  zodpovedajúcej obdobiu, počas  ktorého sa dieťa zdržiava mimo detského domova.
	(4) Na poskytovanie  príspevku na stravu  dieťaťu, ktoré sa so súhlasom detského domova zdržiava mimo detského domova podľa § 56 ods. 8,  odsek  3  sa vzťahuje rovnako. 
§ 65
	(1) Príspevky podľa § 64 sa poskytnú, ak rodičia dieťaťa alebo osoba,  ktorá sa osobne stará o dieťa, prejavujú skutočný záujem o úpravu vzťahov a  zachovanie vzťahov s dieťaťom, a ak  vynaložili primerané úsilie na  úpravu svojich rodinných pomerov, bytových pomerov a sociálnych pomerov tak, aby sa mohli osobne starať o dieťa.
	(2) Záujem rodičov dieťaťa alebo osoby, ktorá sa osobne stará o dieťa, podľa odseku 1   posudzujú spoločne orgán sociálnoprávnej ochrany detí a sociálnej kurately, obec a detský domov, v ktorom je dieťa umiestnené.
	(3) Účelnosť poskytnutých príspevkov rodičom, osobe, ktorá sa osobne stará o dieťa, alebo osobám podľa § 56 ods. 8, posudzujú spoločne orgán sociálnoprávnej ochrany detí a sociálnej kurately, obec a detský domov, v ktorom je dieťa umiestnené.
	(4) Ak detský domov zistí, že poskytnutý príspevok nebol použitý na určený účel, môže  rozhodnúť o jeho ďalšom neposkytovaní.

Príspevky na zabezpečenie účelu rozhodnutia súdu vykonávaného v zariadení a na uľahčenie osamostatnenia sa mladého dospelého
§ 66
	(1) Dieťaťu, ktoré bolo umiestnené do detského domova alebo do detského domova pre maloletých bez sprievodu na základe rozhodnutia súdu o nariadení predbežného opatrenia alebo o uložení ústavnej starostlivosti, poskytuje sa vreckové a vecné dary.  
(2) Vreckové a vecné dary sa poskytujú aj dieťaťu, ktoré bolo umiestnené v krízovom stredisku na základe rozhodnutia súdu o predbežnom opatrení.
 	(3) Vreckové sa poskytuje aj mladému dospelému, ktorému sa poskytuje starostlivosť v detskom domove, ak sa pripravuje na povolanie.
(4) Mladému dospelému podľa § 59 ods. 1 písm. f) sa  poskytuje  príspevok na osamostatnenie; to sa nevzťahuje na maloletého bez sprievodu a mladého dospelého podľa § 59 ods. 5.
§ 67
	(1) Za účelom usmerňovania sociálneho vývinu dieťaťa sa dieťaťu poskytuje vreckové  mesačne vo  výške podľa veku dieťaťa, najviac vo výške 50 % sumy životného minima podľa osobitného predpisu.40) 
(2) O spôsobe využitia vreckového rozhoduje dieťa; dieťaťu musí byť   poskytnutá potrebná pomoc zohľadňujúca jeho vek a rozumovú vyspelosť.
(3) Ak je to vhodné alebo účelné, vreckové možno   poskytnúť dieťaťu vo viacerých čiastkach, najviac  v štyroch čiastkach v mesiaci.
	(4) Výnimočne možno z dôvodu výchovného pôsobenia poskytnúť dieťaťu vreckové aj v nižšej sume ako v určenej sume. Rozdiel medzi poskytnutým vreckovým a vreckovým, ktoré sa malo dieťaťu v mesiaci poskytnúť podľa odseku 1, sa poskytne v mesiaci nasledujúcom po mesiaci, v ktorom sa vreckové poskytlo v nižšej sume. 
	(5) Pri poskytnutí vreckového podľa odsekov 3 alebo 4 musí byť dieťaťu  primeraným spôsobom vysvetlený  dôvod, pre ktorý  sa vreckové poskytne vo viacerých čiastkach alebo v nižšej sume a musí sa umožniť dieťaťu s ohľadom na jeho vek a rozumovú vyspelosť vyjadriť svoj názor na takéto poskytovanie vreckového.	
(6) Detský domov, detský domov pre maloletých bez sprievodu  a  krízové stredisko musí zhodnotiť, či sa poskytnutím vreckového podľa odsekov 3 alebo 4 dosiahol  účel. So svojim hodnotením musí oboznámiť dieťa.
	(7) Z vreckového možno so súhlasom dieťaťa tvoriť úspory. Súhlas dieťaťa s tvorením úspor musí byť získaný spôsobom primeraným veku a rozumovej vyspelosti dieťaťa.
§ 68
	Dieťaťu a mladému dospelému sa pri dôležitých udalostiach v jeho živote, ktorými sú  najmä deň ich narodenín a menín, významné náboženské udalosti v živote dieťaťa a mladého dospelého,  dosiahnutie školských úspechov, športových úspechov a iných  úspechov v ostatných oblastiach spoločenského života, poskytujú vecné  dary v kalendárnom roku najviac vo výške sumy životného minima podľa osobitného predpisu.40) 
§ 69
	(1) Po skončení  ústavnej starostlivosti dosiahnutím plnoletosti dieťaťa alebo po dovŕšení  19. roku veku mladého dospelého, ktorému bola predĺžená ústavná starostlivosť  rozhodnutím súdu, sa mladému dospelému poskytuje pri odchode z detského domova, v ktorom vykonával ústavnú starostlivosť, jednorazový príspevok na uľahčenie jeho osamostatnenia  sa. 
	(2) Príspevok na osamostatnenie  sa poskytuje najviac vo výške 15-násobku sumy životného minima  podľa osobitného predpisu40) a vyplatí sa mladému dospelému najneskôr v deň jeho odchodu z detského domova.
	(3) Príspevok na osamostatnenie sa neposkytuje, ak sa mladému dospelému poskytuje starostlivosť v domove sociálnych služieb pre deti alebo v domove sociálnych služieb pre dospelých30)  po skončení  ústavnej starostlivosti.
§ 70
Resocializačný príspevok
(1) Za účelom  uľahčenia resocializácie mladistvých3) a plnoletých fyzických osôb  po prepustení z výkonu trestu odňatia slobody alebo z výkonu väzby najmä za účelom vybavenia osobných dokladov a zabezpečenia nevyhnutných vecí osobnej potreby, možno poskytnúť  resocializačný príspevok. 
(2)  Resocializačný príspevok sa  poskytuje  
a) občanovi Slovenskej republiky alebo cudzincovi s trvalým pobytom na území Slovenskej republiky podľa osobitného predpisu25) po jeho prepustení z výkonu trestu odňatia slobody alebo po prepustení z výkonu väzby, ak ich vykonával na území Slovenskej republiky, 
b) občanovi Slovenskej republiky s trvalým pobytom na území Slovenskej republiky, ak výkon trestu odňatia slobody alebo výkon väzby vykonával  preukázateľne mimo územia Slovenskej republiky, a to po jeho návrate na územie Slovenskej republiky.
    (3) Resocializačný príspevok sa poskytne, ak  výkon trestu odňatia slobody  alebo výkon väzby   trval viac ako 30  po sebe nasledujúcich dní a občan alebo cudzinec podľa odseku 2 sa uchádza o pomoc orgánu sociálnoprávnej ochrany detí a sociálnej kurately v mieste obvyklého pobytu pri začlenení do života  do ôsmich pracovných dní odo dňa prepustenia z výkonu trestu odňatia slobody alebo z výkonu väzby.
  	(4) Resocializačný príspevok sa poskytuje najviac vo výške 40 % sumy životného minima podľa osobitného  predpisu.)  Celková suma resocializačných príspevkov poskytnutých tomu istému občanovi alebo cudzincovi podľa odseku 2 v kalendárnom roku nesmie presiahnuť výšku ustanovenú v prvej vete.
(5) Pri poskytovaní  resocializačného príspevku sa zohľadňuje  úložné a ďalšie peňažné prostriedky vyplatené pri prepustení z výkonu trestu odňatia slobody alebo z výkonu väzby podľa osobitného predpisu.)   
(6) Resocializačný príspevok sa poskytuje v peňažnej forme, vecnej forme alebo v kombinovanej forme.

ŠIESTA ČASŤ
Organizácia sociálnoprávnej ochrany detí a sociálnej kurately
§ 71
Opatrenia sociálnoprávnej ochrany detí a sociálnej kurately vykonávajú
a) orgány štátnej správy, ktoré sú
     1. Ministerstvo práce, sociálnych vecí a rodiny Slovenskej republiky (ďalej len   “ministerstvo”),
     2. orgány sociálnoprávnej ochrany detí  a sociálnej kurately, 
b) obec,
c) vyšší územný celok,
d) akreditovaný subjekt, 
e) právnická osoba alebo fyzická osoba, ktorá vykonáva opatrenia sociálnoprávnej ochrany detí a sociálnej kurately podľa § 10.
§ 72
Pôsobnosť ministerstva
	Ministerstvo ako ústredný orgán štátnej správy v oblasti sociálnoprávnej ochrany detí a sociálnej kurately
a)	vypracúva koncepciu sociálnoprávnej ochrany detí, sociálnej kurately a sociálnej prevencie, 
b) riadi, kontroluje a metodicky usmerňuje výkon štátnej správy v oblasti sociálnoprávnej ochrany detí a sociálnej kurately,
c) rozhoduje o udelení akreditácie, o predĺžení platnosti akreditácie a o zrušení akreditácie,
d) plní úlohy vyplývajúce z medzinárodných dohovorov a právnych aktov Európskej únie,) 
e) vedie a aktualizuje zoznam akreditovaných subjektov,
f) kontroluje úroveň vykonávania opatrení podľa tohto zákona, 
g) zabezpečuje medzinárodnú spoluprácu v oblasti sociálnoprávnej ochrany detí a sociálnej kurately,
h) koordinuje činnosť štátnych orgánov sociálnoprávnej ochrany detí a sociálnej kurately, obcí, vyšších územných celkov, akreditovaných subjektov a ďalších právnických osôb a fyzických osôb, ktoré pôsobia v oblasti sociálnoprávnej ochrany detí a sociálnej kurately,
i) navrhuje uzatvorenie dvojstranných medzištátnych zmlúv o spolupráci pri medzištátnych osvojeniach so štátmi, ktoré nie sú zmluvným štátom medzinárodného dohovoru.35)
§ 73
Pôsobnosť  orgánov sociálnoprávnej ochrany  detí a sociálnej kurately 
	(1) Ústredie práce, sociálnych vecí a rodiny ako orgán štátnej správy v oblasti  sociálnoprávnej ochrany detí a sociálnej kurately 
a)	riadi, kontroluje a metodicky usmerňuje výkon štátnej správy v oblasti  sociálnoprávnej ochrany detí a sociálnej kurately a vykonávanie poradensko-psychologických služieb uskutočňované úradmi práce, sociálnych vecí a rodiny,
b)	vypracúva koncepcie sociálnoprávnej ochrany detí a sociálnej kurately, predchádzania sociálno-patologickým javom  pre územné obvody  krajov  v súlade s koncepčnými zámermi ministerstva, 
c)	vypracúva koncepcie  ústavnej starostlivosti,   
d)	koná a rozhoduje v druhom stupni vo veciach sociálnoprávnej ochrany detí a sociálnej kurately, v ktorých v prvom stupni koná a rozhoduje úrad práce sociálnych vecí a rodiny a určený orgán sociálnoprávnej ochrany detí a sociálnej kurately,
e)	podieľa sa na realizácii záväzkov vyplývajúcich  z uzatvorených medzinárodných zmlúv a medzinárodných dohovorov,
f)	koordinuje  v jednotlivých územných obvodoch krajov činnosti úradov práce sociálnych vecí a rodiny,  obcí, vyšších územných celkov, akreditovaných subjektov  a ďalších právnických osôb a fyzických osôb, ktoré pôsobia v oblasti sociálnoprávnej ochrany detí a sociálnej kurately, 
g)	koordinuje  poskytovanie pomoci maloletým bez sprievodu, 
h)	vykonáva úkony na zabezpečenie návratu alebo premiestnenia dieťaťa na územie Slovenskej republiky podľa § 28 ods. 1, 
i)	oznamuje zastupiteľskému úradu Slovenskej republiky  v cudzine opatrenia prijaté v záujme bezpečného návratu alebo premiestnenia dieťaťa na územie Slovenskej republiky,    
j)	vykonáva úkony v záujme maloletého bez sprievodu podľa § 29 ods. 1 písm. b) a c), 
k)	podieľa sa na tvorbe a realizácii regionálnych projektov zameraných na prevenciu sociálno-patologických javov  a prevenciu a elimináciu násilia páchaného na deťoch a plnoletých fyzických osobách,
l)	koordinuje činnosť úradov práce sociálnych vecí a rodiny v oblasti  plnenia úloh národných plánov a  programov v oblasti sociálnej prevencie, sociálnoprávnej ochrany detí a sociálnej kurately,  
m)	podieľa sa na realizácii opatrení v oblasti rovnosti príležitosti a antidiskriminácie,
n)	organizuje a zabezpečuje  odbornú prípravu zamestnancov orgánov sociálnoprávnej ochrany detí a sociálnej kurately v oblasti sociálnoprávnej ochrany detí a sociálnej kurately,
o)	plní ďalšie úlohy ustanovené  týmto zákonom a osobitnými predpismi,)

p)	plní úlohy orgánu určeného na vykonávanie medzinárodných dohovorov)  a právnych aktov Európskej únie,)   a to 
    1. plní úlohy prijímajúceho orgánu a odosielajúceho orgánu v oblasti vymáhania výživného podľa medzinárodných dohovorov,) 
    2. plní úlohy ústredného orgánu podľa medzinárodných dohovorov) a právnych aktov Európskej únie,48) 
    3. vydáva osvedčenie podľa medzinárodného dohovoru,)
    4. plní ďalšie úlohy  v oblasti sociálnoprávnej ochrany detí vo vzťahu k cudzine podľa osobitných predpisov,) 
    5. spolupracuje s prijímajúcimi orgánmi a odosielajúcimi orgánmi zmluvných štátov v cudzine, s ústrednými orgánmi zmluvných štátov v cudzine, zastupiteľskými úradmi,  ústrednými orgánmi štátnej správy, bankami, pobočkami zahraničných bánk, orgánmi miestnej štátnej správy, orgánmi územnej samosprávy a s akreditovanými subjektmi. 
(2) Úrad práce, sociálnych vecí a rodiny
a) rozhoduje 
1. o výchovných opatreniach podľa § 12 až 15,
2. o dočasnom zverení dieťaťa do starostlivosti fyzickej osobe, ktorá má záujem stať sa     pestúnom,)
3. o resocializačnom príspevku,
b) vykonáva 
1. pre dieťa opatrenia sociálnej kurately podľa § 16 a 17,
2. funkciu kolízneho opatrovníka podľa osobitného predpisu,15)
3. funkciu opatrovníka podľa osobitného predpisu,)
4. funkciu poručníka maloletému bez sprievodu,
5. funkciu opatrovníka v trestnom konaní podľa osobitného predpisu,3)
6. potrebné opatrenia  na návrat a premiestenie dieťaťa z cudziny podľa § 28 ods. 3 až 5, 7 a 8,
7. prípravu fyzickej osoby, ktorá má záujem stať sa pestúnom alebo osvojiteľom, na náhradnú rodinnú starostlivosť a prípravu na profesionálne vykonávanie  náhradnej starostlivosti,
8.  opatrenia sociálnej kurately podľa § 18 a 19,
9. poradensko-psychologické služby pre dieťa, plnoletú fyzickú osobu a rodinu, 
c) zabezpečuje 
1. sústavnú ochranu života, zdravia a priaznivého vývinu dieťaťa,
2. psychologickú pomoc podľa § 11 ods. 2 písm. b) a c), 
d) podáva návrhy na súd
1. na vydanie predbežného opatrenia podľa osobitného predpisu,28)  

2. na určenie otcovstva podľa osobitného predpisu,)
3. na zapretie otcovstva podľa osobitného predpisu,)
4. na začatie konania o splnení podmienok osvojiteľnosti,19) 
5. na nariadenie ústavnej starostlivosti alebo zrušenie ústavnej starostlivosti,
6. na uloženie výchovného opatrenia  alebo zrušenie výchovného opatrenia uloženého súdom,
7. na vykonanie zásahu do rodičovských práv a povinností,)
e) je orgánom,
1. ktorý predkladá zariadeniam, v ktorých sa vykonáva rozhodnutie súdu, doklady podľa § 30 a 31,
2.  po dohode s ktorým môže zariadenie, v ktorom sa vykonáva rozhodnutie súdu, podať podnet na zrušenie ústavnej starostlivosti alebo výchovného opatrenia,
3. ktorý plní úlohu koordinátora, ak  treba pri vykonávaní opatrení sociálnej kurately  pre deti alebo pomoci deťom, ktoré sú týrané, pohlavne zneužívané, zanedbávané, alebo u ktorých je dôvodné podozrenie z týrania, pohlavného zneužívania alebo zanedbávania, spolupôsobenie iných subjektov,
4. ktorý sprostredkúva deťom, rodinám a plnoletým fyzickým osobám odbornú pomoc špecializovaných inštitúcií a účasť na programoch a aktivitách organizovaných obcou,  vyšším územným celkom alebo akreditovaným subjektom,
5. ktorý organizuje výchovno-rekreačné programy pre deti s poruchami správania alebo sprostredkúva účasť na takýchto programoch,
6. ktorý vymáha náklady spojené so zabezpečením návratu alebo premiestnenia dieťaťa podľa § 28 ods. 8,
7. ktorý spisuje a podáva súdu návrh vo veciach  výchovy a výživy dieťaťa,
8. ktorý vedie spisovú dokumentáciu dieťaťa,

9. ktorý predkladá orgánu určenému na vykonávanie medzinárodných dohovorov47) a právnych aktov Európskej únie48) písomnú dokumentáciu na zabezpečenie ochrany práv detí podľa medzinárodných dohovorov a právnych aktov Európskej únie,
f) zriaďuje tím (§ 38),
g) podáva vyhlásenie podľa osobitného predpisu,25)
h) plní ďalšie úlohy ustanovené týmto zákonom a osobitnými predpismi.46) 
	(3) Určený orgán sociálnoprávnej ochrany detí a sociálnej kurately  okrem pôsobnosti uvedenej v odseku 2 
a) rozhoduje 
    1. v druhom stupni vo veciach, v ktorých v prvom stupni koná a rozhoduje  detský domov a detský domov pre maloletých bez sprievodu,
    2. o zapísaní fyzickej osoby, ktorá má záujem stať sa pestúnom alebo osvojiteľom, do zoznamu žiadateľov,
 3. o vyradení žiadateľa zo zoznamu žiadateľov,
 4. o poskytnutí finančného príspevku akreditovanému subjektu,
b) zriaďuje a kontroluje detský domov a detský domov pre maloletých bez sprievodu,
c) vykonáva 
1.  prípravu dieťaťa na náhradnú rodinnú starostlivosť,
2. potrebné opatrenia podľa § 43, ak nie je možné dieťaťu, ktorému treba sprostredkovať náhradnú rodinnú starostlivosť, sprostredkovať nadviazanie osobného vzťahu medzi ním a žiadateľom, 
d) vedie prehľad detí, ktorým treba sprostredkovať náhradnú rodinnú starostlivosť,
e) eviduje žiadosti fyzických osôb, ktoré majú záujem stať sa pestúnom alebo osvojiteľom,
f) sprostredkúva nadviazanie osobného vzťahu medzi dieťaťom, ktorému treba sprostredkovať náhradnú rodinnú starostlivosť, a žiadateľom, pritom spolupracuje s ostatnými určenými orgánmi sociálnoprávnej ochrany detí a sociálnej kurately a akreditovanými subjektmi,
g) koordinuje sprostredkovanie nadviazania osobného vzťahu medzi dieťaťom, ktorému treba sprostredkovať náhradnú rodinnú starostlivosť, a žiadateľom, s ostatnými určenými orgánmi sociálnoprávnej ochrany detí a sociálnej kurately a akreditovanými subjektmi, ak sprostredkovanie nezabezpečí v rámci svojho územného obvodu,
h)  predkladá orgánu určenému na vykonávanie medzinárodných dohovorov47) a právnych aktov Európskej únie48) spisovú dokumentáciu dieťaťa podľa § 44        ods. 2,
i) poskytuje finančné prostriedky na úhradu výdavkov na vykonávanie rozhodnutia súdu v detskom domove pre maloletých bez sprievodu, ktoré zriadil akreditovaný subjekt, 
j) plní ďalšie úlohy v oblasti náhradnej starostlivosti ustanovené týmto zákonom a osobitnými predpismi.46)
§ 74
Pôsobnosť obce
(1) Obec pri výkone svojej samosprávnej pôsobnosti
a)	vykonáva
1. opatrenia zamerané na predchádzanie vzniku porúch psychického vývinu, fyzického vývinu a sociálneho vývinu detí a plnoletých fyzických osôb podľa § 10, 
2. opatrenia na  ochranu detí pred nepriaznivými vplyvmi otvoreného prostredia  a na znižovanie rizík sociálno-patologických javov  v prostredí podľa § 4, 
3. opatrenia na zvládnutie krízy, ak je   dieťa alebo plnoletá fyzická osoba ohrozená správaním člena rodiny  alebo členov rodiny alebo správaním iných fyzických osôb,
 4. potrebné opatrenia na osamostatnenie mladého dospelého pred jeho odchodom zo zariadenia na výkon ústavnej starostlivosti,      
b)	organizuje 
1. výchovné programy alebo sociálne programy pre deti, ktorým bolo orgánom  sociálnoprávnej ochrany detí a sociálnej kurately alebo súdom uložené výchovné opatrenie,
2. programy na pomoc ohrozeným deťom a plnoletým fyzickým osobám a rodinám podľa §  11 ods. 1 písm. c) až e) v prostredí podľa § 4,   
3. resocializačné programy,  
c)	spolupôsobí 
1. pri výkone výchovných opatrení uložených súdom alebo orgánom sociálnoprávnej ochrany detí a sociálnej kurately,
2.  pri pomoci deťom,  pre ktoré orgán sociálnoprávnej ochrany detí a sociálnej kurately vykonáva sociálnu kuratelu, a podieľa sa na spracovaní a plnení plánu sociálnej práce s dieťaťom,
3. pri obnove rodinného prostredia, z ktorého boli deti vyňaté pre zlyhanie výchovnej funkcie rodiny, 
d)	poskytuje
1. rodičovi dieťaťa alebo osobe, ktorá sa osobne stará o dieťa, príspevok na dopravu do zariadenia podľa § 64 ods. 1 písm. a), 
2. informácie   fyzickej osobe, ktorá má záujem stať sa pestúnom alebo osvojiteľom,  na podanie žiadosti o zapísanie do zoznamu žiadateľov a o subjektoch vykonávajúcich prípravu na náhradnú rodinnú starostlivosť,
3. štatistické údaje z oblasti výkonu sociálnoprávnej ochrany detí a sociálnej kurately štátnym orgánom sociálnoprávnej ochrany detí a sociálnej kurately na účely spracovania štatistických zisťovaní a administratívnych zdrojov,)
e)	poskytuje  pomoc  
1. dieťaťu v naliehavých prípadoch, najmä  ak je ohrozený jeho život, zdravie alebo priaznivý  psychický vývin, fyzický vývin a sociálny vývin,
2. dieťaťu alebo plnoletej fyzickej osobe ohrozenej správaním člena rodiny,  členov rodiny alebo správaním iných fyzických osôb,
3. na zachovanie a úpravu vzájomných vzťahov medzi dieťaťom a rodičom a úpravu rodinných pomerov dieťaťa, ak bolo dieťa umiestené v zariadení na výkon ústavnej starostlivosti, predbežného opatrenia alebo výchovného opatrenia, 
4. mladému dospelému  po skončení  ústavnej starostlivosti pri zabezpečení  bývania a zamestnania,    
f)	poskytuje súčinnosť 
1. štátnym orgánom sociálnoprávnej ochrany detí a sociálnej kurately pri zisťovaní rodinných pomerov, bytových pomerov a sociálnych pomerov dieťaťa a jeho rodiny na účely vykonávania opatrení sociálnoprávnej ochrany detí a sociálnej kurately,
2. zariadeniu pri zabezpečovaní osamostatnenia sa mladého dospelého,
g) utvára podmienky pre  prácu s komunitou,
h) zriaďuje zariadenia  podľa potrieb obyvateľov za účelom výkonu opatrení sociálnoprávnej ochrany detí a sociálnej kurately podľa  § 45 až 48 a môže zriadiť  zariadenia podľa §  49 a 50, § 62 a 63,
i) vyhľadáva fyzické osoby, ktorým by bolo možné zveriť dieťa do starostlivosti,
j) vyjadruje sa k spôsobu života fyzickej osoby, ktorá má záujem stať sa pestúnom alebo osvojiteľom a  jej rodiny podľa § 35 ods. 4 písm. c),
k) vedie evidenciu  detí, rodín a plnoletých fyzických osôb,  pre ktoré vykonáva opatrenia sociálnoprávnej ochrany detí a sociálnej kurately,
l) plní ďalšie úlohy podľa tohto zákona a osobitných predpisov.46) 
(2) Obec  môže s výnimkou odseku 1 písm. a) štvrtého bodu, písmena c) prvého bodu a druhého bodu, písmena d), písmena e) prvého bodu a štvrtého bodu, písmena f), písmena g), j), až  l) zabezpečiť výkon samosprávnej pôsobnosti aj prostredníctvom akreditovaného subjektu alebo prostredníctvom právnickej osoby alebo fyzickej osoby, ak sa nevyžaduje akreditácia na vykonávané opatrenie sociálnoprávnej ochrany detí a sociálnej kurately podľa tohto zákona.
§ 75
Pôsobnosť vyššieho územného celku
Vyšší územný celok pri výkone samosprávnej pôsobnosti
a) zabezpečuje tvorbu a plnenie sociálnych programov zameraných na ochranu práv a právom chránených záujmov detí a na predchádzanie a zamedzenie nárastu sociálno-patologických javov na svojom území,
b) vypracúva analýzu  nepriaznivých vplyvov pôsobiacich na deti a rodiny,  vývojových trendov sociálno-patologických javov  na svojom území,
c) utvára podmienky 
1. na organizovanie opatrení podľa § 10 a  11 ,
2. na zabezpečenie priaznivého psychického vývinu, fyzického vývinu a sociálneho vývinu dieťaťa, vykonávanie rodičovských práv a povinností  a vykonávanie výchovných opatrení podľa tohto zákona a osobitného predpisu,4)
3. na pomoc deťom, plnoletým fyzickým osobám a rodinám, ktoré sa nachádzajú v krízovej situácii,  podľa potrieb obyvateľov svojho územia,
4. na prípravu obyvateľov svojho územia, ktorí majú záujem stať sa pestúnom alebo osvojiteľom, na náhradnú rodinnú starostlivosť a na prípravu na profesionálne vykonávanie náhradnej rodinnej starostlivosti, 
5. na organizovanie resocializačných programov a sociálnych programov  najmä pre drogovo závislých a inak závislých obyvateľov svojho územia, obyvateľov po prepustení  z výkonu trestu odňatia slobody,  obyvateľov po prepustení zo zariadenia na resocializáciu drogovo závislých,
6. na vykonávanie opatrení  v prostredí podľa § 4 ods. 4 a 5 podľa potrieb obyvateľov územia,
d) vedie evidenciu zariadení zriadených podľa tohto zákona na svojom území,   
e) zriaďuje  a kontroluje zariadenia podľa § 50, § 62 a 63 a iné zariadenia podľa potrieb obyvateľov územia za účelom výkonu opatrení podľa  § 45 až 48 a môže zriadiť zariadenia podľa §  49,
f) poskytuje 
1. obci, akreditovanému subjektu, právnickej osobe alebo fyzickej osobe podľa § 71 písm. e) finančný príspevok na vykonávanie opatrení podľa tohto zákona,
2. štatistické údaje z oblasti výkonu sociálnoprávnej ochrany detí   štátnym orgánom sociálnoprávnej ochrany detí a sociálnej kurately na účely spracovania štatistických zisťovaní a administratívnych zdrojov58) a poskytuje údaje z evidencie zariadení,
g) spolupracuje s obcami,  orgánmi sociálnoprávnej ochrany detí a sociálnej kurately, akreditovanými subjektmi a ďalšími právnickými osobami a fyzickými osobami, ktoré pôsobia v oblasti sociálnoprávnej ochrany detí a sociálnej kurately podľa tohto zákona v oblasti  predchádzania a zamedzenia nárastu sociálno-patologických javov,
h) plní ďalšie úlohy podľa  tohto zákona a osobitných predpisov.46) 

SIEDMA ČASŤ
Akreditácia
Vykonávanie opatrení  akreditovaným subjektom
§ 76
(1) Opatrenia podľa tohto zákona  môže vykonávať alebo sa podieľať na výkone týchto opatrení vykonávaním rôznych metód, techník a postupov na základe udelenej akreditácie aj fyzická osoba alebo právnická osoba, ak tento zákon neustanovuje inak.  Na vykonávanie opatrení podľa § 10 sa akreditácia nevyžaduje.    
(2) Akreditáciu nie je možné udeliť na vykonávanie opatrení podľa § 72, § 73 ods. 1, ods.  2 písm. a), b)  prvého  bodu až šiesteho bodu a ôsmeho bodu, písmena c), písmena d), písmena e) prvého  bodu až štvrtého bodu, šiesteho bodu až ôsmeho bodu,  písmena g), písmena h), odseku 3 písmena a), b), d), e), písmena g) až i),  ktoré vykonávajú vo svojej pôsobnosti štátne orgány sociálnoprávnej ochrany detí a sociálnej kurately.       	
(3) Akreditovaný subjekt nesmie vykonávať opatrenia podľa tohto zákona za účelom dosiahnutia zisku.
§ 77
Akreditovaný subjekt môže vykonávať pri sprostredkovaní medzištátneho osvojenia úlohy
a)  prijímajúceho štátu, ktorými sú najmä
1. vypracúvanie sociálnej správy o žiadateľovi o medzištátne osvojenie a jej  predkladanie orgánu sociálnoprávnej ochrany detí a sociálnej kurately určenému na vykonávanie medzinárodných dohovorov47) a právnych aktov Európskej únie,48)
2. poskytovanie poradenstva žiadateľovi o medzištátne osvojenie pred uskutočnením medzištátneho osvojenia a po uskutočnení medzištátneho osvojenia,
3. poskytovanie pomoci žiadateľovi o medzištátne osvojenie potrebnej na uľahčenie procesu medzištátneho osvojenia,
4. vypracúvanie priebežnej správy o procese medzištátneho osvojenia, priebehu predosvojiteľskej starostlivosti, ak sa vykonáva na území Slovenskej republiky a o opatreniach prijatých na skončenie procesu medzištátneho osvojenia a ich predkladanie ústrednému orgánu štátu pôvodu alebo orgánu sociálnoprávnej ochrany detí a sociálnej kurately určenému na vykonávanie medzinárodných dohovorov47)  a právnych aktov Európskej únie,48) ak to vyžaduje štát pôvodu,
5. poskytovanie pravidelných správ o dieťati po jeho premiestnení na územie Slovenskej republiky ústrednému orgánu štátu pôvodu,
6. poskytovanie odpovede na opodstatnené žiadosti ústredného orgánu štátu pôvodu, alebo riadne akreditovaných organizácií štátu pôvodu, súvisiace s konkrétnym medzištátnym osvojením v súlade s osobitným predpisom,35)  
b) štátu pôvodu, ktorými sú najmä
1. zhotovovanie spisovej dokumentácie dieťaťa na účely sprostredkovania medzištátneho osvojenia a jej predkladanie orgánu sociálnoprávnej ochrany detí a sociálnej kurately určenému na vykonávanie medzinárodných dohovorov47) a právnych aktov Európskej únie,48)
2. poskytovanie dôkazu o tom, že súhlasy sa získali v súlade s medzinárodným dohovorom,)
3. posudzovanie na základe spisovej dokumentácie dieťaťa a spisovej dokumentácie žiadateľov o osvojenie, či je  medzištátne osvojenie  v najlepšom záujme dieťaťa, o čom vypracúva správu,
4. prijímanie opatrenia na zamedzenie osobného stretnutia žiadateľov o medzištátne osvojenie s rodičmi dieťaťa, kým sa nesplnia požiadavky podľa medzinárodného dohovoru,)
5. získavanie súhlasu podľa medzinárodného dohovoru) od žiadateľov  o osvojenie,
6. prijímanie opatrenia na zabezpečenie povolenia na vstup dieťaťa a pobyt dieťaťa v prijímajúcom štáte,
7. predkladanie návrhu na vyslovenie súhlasu, že medzištátne osvojenie sa môže uskutočniť, orgánu sociálnoprávnej ochrany detí a sociálnej kurately určenému na vykonávanie medzinárodných dohovorov47) a právnych aktov Európskej únie.48)
§ 78
Podmienky udelenia akreditácie
(1) Žiadateľ o udelenie akreditácie (ďalej len “žiadateľ o akreditáciu”), ktorým je fyzická osoba, musí preukázať splnenie týchto podmienok: 
a)	spôsobilosť na právne úkony v plnom rozsahu,
b)	bezúhonnosť a odbornú spôsobilosť,
c)	odbornú spôsobilosť fyzických osôb, ktoré zamestnáva v pracovnoprávnom vzťahu a ktoré budú svoje povolanie vykonávať v priamom kontakte s klientmi,
d)	bezúhonnosť fyzických osôb, ktoré zamestnáva v pracovnoprávnom vzťahu  a ktoré budú svoje povolanie vykonávať v priamom kontakte s deťmi,  
e)	trvalý pobyt alebo  prechodný pobyt  na území Slovenskej republiky,2) ak ide o cudzinca,
f)	písomne zdokumentované metódy práce a formy ich výkonu,
g)	predbežný súhlas príslušných orgánov prijímajúceho štátu alebo štátu pôvodu so spoluprácou pri sprostredkovaní medzištátneho osvojenia, ak žiadateľ žiada o akreditáciu  na vykonávanie opatrení podľa § 77,  
h)	materiálno-technické vybavenie potrebné na vykonávanie opatrení, na ktoré žiada akreditáciu,
i)	vlastnícke právo alebo užívacie právo k priestorom, v ktorých budú vykonávané opatrenia, na ktoré  žiada akreditáciu s výnimkou § 4 ods. 1 písm. a) a c), 
j)	potvrdenie o zodpovedajúcich hygienických podmienkach v priestoroch, v ktorých budú vykonávané opatrenia, na ktoré  žiada akreditáciu.
(2) Žiadateľ o akreditáciu, ktorým je   právnická osoba,  popri podmienkach uvedených v odseku 1 písm. c), d), f) až j) musí preukázať aj splnenie týchto podmienok:
a)	jej sídlo alebo sídlo pobočky sa nachádza na území Slovenskej republiky,
b)	zamestnáva v pracovnom pomere zodpovedného zástupcu spĺňajúceho podmienku bezúhonnosti a odbornej spôsobilosti.
 	(3) Zodpovedný zástupca  je fyzická osoba, ktorá zodpovedá za odborné vykonávanie opatrení, metód, techník a postupov,   na ktoré bola udelená akreditácia. Zodpovedný zástupca nemôže  byť v pracovnom pomere s iným žiadateľom o akreditáciu ani s iným akreditovaným subjektom. 
(4) Bezúhonná fyzická osoba podľa odseku 1 písm. b) a d) a odseku 2 písm. b) je fyzická osoba, ktorá nebola právoplatne odsúdená za úmyselný trestný čin  alebo trestný čin  spáchaný z nedbanlivosti  proti rodine a mládeži.  Bezúhonnosť sa preukazuje odpisom z registra trestov nie starším ako dva mesiace.
      (5) Odborná spôsobilosť podľa odseku 1 písm. b) a c) a odseku 2 písm. b), ak tento zákon neustanovuje inak, je
a)	absolvovanie vysokoškolského štúdia druhého stupňa v príslušnom humanitnom, sociálnom alebo pedagogickom zameraní podľa povahy vykonávaného opatrenia  a najmenej  trojročná prax vykonávaná na plný úväzok v oblasti  zodpovedajúcej vykonávanému opatreniu, metóde, technike a postupu, 
b)	absolvovanie  vysokoškolského štúdia druhého stupňa v študijnom odbore právo, ak ide  o vykonávanie opatrení  podľa  § 77, 
c)	absolvovanie stredoškolského štúdia príslušného zamerania podľa povahy vykonávaného  opatrenia a najmenej  trojročná prax vykonávaná na plný úväzok v oblasti  zodpovedajúcej vykonávanému opatreniu, metóde,  technike a postupu,
d)	znalosť  tohto zákona a všeobecne záväzných právnych predpisov vydaných na  jeho vykonanie,
e)	znalosť  osobitných predpisov medzinárodného práva súkromného v oblasti medzištátnych osvojení, ak ide o vykonávanie opatrení podľa  § 77,  
f)	znalosť  princípov ochrany detí, predchádzania, zabraňovania príčinám vzniku a prehlbovania negatívnych javov a procesov v spoločnosti  v závislosti od opatrenia,  na ktoré sa žiada akreditácia,
g)	znalosť   všeobecne záväzných právnych predpisov) súvisiacich s vykonávaným opatrením, na ktoré sa žiada akreditácia.
Konania o akreditácii
§ 79
	(1) Konanie o udelení akreditácie sa začína dňom doručenia písomnej žiadosti ministerstvu.
(2) Žiadosť žiadateľa o akreditáciu, ktorým je fyzická osoba,  obsahuje meno, priezvisko, miesto trvalého pobytu, rodné číslo žiadateľa o akreditáciu, zodpovednej osoby, ako aj všetkých fyzických osôb, ktoré žiadateľ o akreditáciu zamestnáva a ktoré budú opatrenia, metódy, techniky a postupy  priamo vykonávať, odpis z registra trestov nie starší ako dva mesiace odo dňa podania žiadosti všetkých uvedených fyzických osôb a ďalšie určené náležitosti potrebné pre akreditačné konanie.
(3) Žiadosť žiadateľa o akreditáciu, ktorým je právnická osoba, obsahuje obchodné meno alebo názov, sídlo právnickej osoby,  identifikačné číslo, právnu formu právnickej osoby, meno, priezvisko, miesto trvalého pobytu a rodné číslo fyzickej osoby alebo fyzických osôb, ktoré sú štatutárnym orgánom, zodpovednej osoby a  všetkých fyzických osôb, ktoré žiadateľ o akreditáciu zamestnáva a ktoré budú opatrenia, metódy, techniky a postupy priamo vykonávať, odpis z registra trestov nie starší ako dva mesiace odo dňa podania žiadosti  u zodpovedného zástupcu a všetkých  fyzických  osôb, ktoré budú svoje povolanie vykonávať priamo s deťmi a ďalšie určené náležitosti  potrebné pre akreditačné konanie.
§ 80
(1) O udelení akreditácie, predĺžení platnosti akreditácie a o zrušení akreditácie rozhoduje ministerstvo po predchádzajúcom vyjadrení akreditačnej komisie.
(2) Akreditačnú komisiu zriaďuje minister práce, sociálnych vecí a rodiny Slovenskej republiky (ďalej len “minister”) ako poradný orgán na posudzovanie žiadosti žiadateľa o akreditáciu, o predĺženie akreditácie a na posudzovanie zrušenia akreditácie. 
(3) Akreditačná komisia sa skladá z predsedu, podpredsedu a ďalších členov (ďalej len “člen komisie”), ktorých vymenúva a odvoláva minister zo zástupcov orgánov štátnej správy, obcí, vyšších územných celkov a z odborníkov teórie a praxe. Univerzity a vysoké školy sú v komisii zastúpené najmenej tromi členmi.
(4)  Činnosť členov akreditačnej komisie je úkonom vo všeobecnom záujme.)  Členovi akreditačnej komisie poskytne jeho zamestnávateľ pracovné voľno s náhradou mzdy, ktorú zamestnávateľovi hradí ministerstvo. Cestovné náhrady  hradí ministerstvo podľa osobitného predpisu;)  spôsob dopravy určí predseda akreditačnej komisie.
§ 81
(1) Akreditačná komisia sa vyjadruje k žiadosti žiadateľa o akreditáciu na základe
a)	zisťovania a  overenia skutočností uvedených v žiadosti o udelenie akreditácie,
b)	overenia odbornej spôsobilosti podľa § 78 ods. 5, a to
1. posúdením predložených dokladov podľa § 78 ods. 5 písm. a) až c),
2. ústnym pohovorom na zistenie znalosti podľa § 78 ods. 5 písm. d) až g).
(2) Znalosti podľa § 78 ods. 5 písm. d) až g) sa overujú ústnym pohovorom so žiadateľom, ktorým je fyzická osoba alebo so zodpovedným zástupcom žiadateľa, ktorým je právnická osoba.
(3) Akreditačná komisia, ak to vyžaduje povaha opatrenia, metódy, postupu alebo techniky, na vykonávanie  ktorých sa žiada akreditácia, požiada právnickú osobu alebo fyzickú osobu  o doplnenie dokladov o ďalších odborných znalostiach potrebných na ich vykonávanie.    
(4) Akreditačná komisia môže odporučiť uznanie podmienky odbornej praxe za splnenú, ak  nejde o zodpovedného zástupcu,  a ak to dovoľuje  povaha  opatrenia.
(5) Akreditačná komisia môže overovať znalosti podľa § 78 ods. 5 písm. d) až g) aj  u fyzických osôb podľa § 78 ods. 1 písm. c).   
(6) O priebehu overenia znalostí žiadateľa o akreditáciu vyhotoví akreditačná komisia zápisnicu. 

§ 82
(1) Rozhodnutie o udelení akreditácie obsahuje
a) opatrenie,  metódy, techniky a  postupy, na ktoré sa udeľuje akreditácia  a formu ich vykonávania, 
b) miesto výkonu opatrenia, metódy, techniky a postupy,  na ktoré sa udeľuje  akreditácia,
c) obdobie platnosti akreditácie.
(2) Akreditácia má platnosť najviac päť rokov, ak tento zákon neustanovuje inak. Na žiadosť akreditovaného subjektu podanú najneskôr  90 dní pred skončením platnosti akreditácie možno predĺžiť platnosť akreditácie najviac o päť rokov. 
(3) Akreditácia na vykonávanie úloh podľa § 77 má platnosť najviac tri roky. Na žiadosť akreditovaného subjektu podanú najneskôr  90 dní pred skončením platnosti  akreditácie, možno predĺžiť  platnosť akreditácie najviac  o tri roky. 
(4) Akreditovaný subjekt je povinný 
a)	 zabezpečovať ochranu osobných údajov podľa osobitého predpisu,36) 
b)	 do ôsmich dní písomne oznámiť všetky zmeny rozhodujúcich skutočnosti, najmä zmeny podmienok podľa § 78,
c)  uzatvoriť zmluvu o poistení zodpovednosti za škodu spôsobenú iným osobám v súvislosti s vykonávaním opatrení, na ktoré bola udelená akreditácia. 
(5) Ministerstvo vedie a pravidelne najmenej jedenkrát mesačne aktualizuje zoznam akreditovaných subjektov.  Zoznam je verejne prístupný a obsahuje údaje podľa odseku 1.
Zánik a zrušenie akreditácie
§ 83
Akreditácia  zaniká 
a) dňom skončenia  platnosti akreditácie,  
b) dňom skončenia platnosti akreditácie, ak akreditovaný subjekt požiadal o predĺženie jej platnosti v lehote kratšej ako 90 dní pred uplynutím jej platnosti, 
c) dňom doručenia písomnej žiadosti akreditovaného subjektu  o zrušenie akreditácie,  alebo
d) smrťou fyzickej osoby,  ktorej bola udelená akreditácia  alebo zánikom právnickej osoby. 
§ 84
(1) Ministerstvo zruší akreditáciu, ak 
a)	je akreditovaným subjektom, jeho štatutárnymi zástupcami, zodpovednou osobou alebo inými zamestnancami alebo spôsobom činnosti, spôsobom vykonávania opatrenia, metódy, techniky a postupu, na ktoré bola udelená akreditácia, ohrozený život a zdravie  dieťaťa, jeho  priaznivý psychický vývin, fyzický vývin a sociálny vývin alebo môže byť ohrozený život a zdravie dieťaťa alebo  jeho priaznivý psychický vývin, fyzický vývin a sociálny vývin,
b)	akreditovaný subjekt neuzatvoril pred začatím činností, na ktoré mu bola udelená akreditácia, zmluvu o poistení zodpovednosti za škodu spôsobenú iným osobám v súvislosti s vykonávaním  opatrenia, metódy,  techniky a postupu, na ktoré bola udelená akreditácia,  a poistenie netrvá počas platnosti udelenej akreditácie,
c)	akreditovaný subjekt neoznámil zmeny rozhodujúcich skutočností podľa § 82 ods. 4 písm. b),
d)	akreditovaný subjekt vykonáva opatrenia podľa tohto zákona, na ktoré nemá udelenú akreditáciu,
e)	akreditovaný subjekt   nepostupoval podľa  § 82 ods. 4 písm. a).
(2) Odvolanie proti rozhodnutiu o zrušení akreditácie podľa odseku 1 písm. a), d) a e) nemá odkladný účinok.
§ 85
Akreditovaný subjekt je  povinný vykonať nevyhnutné úkony na zabezpečenie svojich klientov,  ak akreditácia zanikla alebo  bola zrušená a nebola zabezpečená pomoc a ochrana klientov iným spôsobom.  	

OSMA  ČASŤ
Financovanie 
 § 86
(1) Opatrenia podľa tohto zákona vykonávajú orgány štátnej správy podľa § 71 písm. a) bez úhrady, ak tento zákon neustanovuje inak. 
(2) Financovanie opatrení podľa tohto zákona sa zabezpečuje zo štátneho rozpočtu, z  rozpočtu obce, z rozpočtu vyššieho územného celku,  z rozpočtu  akreditovaného subjektu a z rozpočtu subjektu podľa § 71 písm. e); u subjektov podľa  § 71 písm. d) a  e) aj z úhrad za poskytnutú starostlivosť a zo zaplatenej dohodnutej úhrady.
(3) Obce a vyššie územné celky môžu financovať opatrenia podľa tohto zákona aj z prostriedkov združených s  inými obcami,  právnickými osobami alebo fyzickými osobami.42)
(4) Rozpočtové organizácie a príspevkové organizácie môžu združovať prostriedky na financovanie opatrení podľa tohto zákona v súlade s osobitným predpisom.)  
Finančný príspevok akreditovanému subjektu a obci
§ 87
	(1) Vyšší územný celok môže poskytovať akreditovanému subjektu, právnickej osobe alebo fyzickej osobe podľa § 71  písm. e) alebo obci finančný príspevok na vykonávanie opatrení podľa tohto zákona, ak je to v súlade s potrebami obyvateľov územia vyššieho územného celku. 
(2) Vyšší územný celok môže poskytovať obci finančný príspevok na zariadenie, ktoré zriadila len vtedy, ak finančný príspevok nebol poskytnutý tomuto zariadeniu.
(3) Podmienky poskytovania finančného príspevku subjektom podľa odseku 1 upraví vyšší územný celok vo všeobecne záväznom nariadení tak, aby podmienky poskytovania finančného príspevku na nasledujúci rozpočtový rok boli oznámené najneskôr do 30. apríla. 
§ 88
Finančný príspevok akreditovanému subjektu na detský domov pre maloletých bez sprievodu
(1) Určený orgán sociálnoprávnej ochrany detí a sociálnej kurately  poskytuje finančný príspevok na výkon rozhodnutia súdu v detskom domove pre maloletých bez sprievodu podľa § 50, ktorý zriadil akreditovaný subjekt, ak nie je možné zabezpečiť výkon rozhodnutia súdu v detskom domove pre maloletých bez sprievodu zriadenom týmto orgánom v požadovanom rozsahu a v súlade s potrebami dieťaťa.
(2) Finančný príspevok sa poskytuje vo výške preukázaných skutočných nákladov,  najviac  vo výške násobku priemerných bežných výdavkov na dieťa v detských domovoch zriadených určenými orgánmi sociálnoprávnej ochrany detí a sociálnej kurately za uplynulý rok v územnom obvode určeného orgánu sociálnoprávnej ochrany detí a sociálnej kurately.
(3) Akreditovaný subjekt musí písomne požiadať o poskytnutie finančného príspevku počas rozpočtového roka pred termínom, v ktorom určený orgán sociálnoprávnej ochrany detí a sociálnej kurately spracoval návrh rozpočtu  na   príslušný rok. 
(4) Určený orgán sociálnoprávnej ochrany detí a sociálnej kurately rozhodne o poskytnutí finančného príspevku akreditovanému subjektu v príslušnom rozpočtovom roku na základe jeho písomnej žiadosti.  

DEVIATA ČASŤ
Konanie vo veciach sociálnoprávnej ochrany a sociálnej kurately
§ 89
(1) Na vykonávanie opatrení sociálnoprávnej ochrany detí a sociálnej kurately sa nevzťahujú všeobecné predpisy o správnom konaní,) ak tento zákon neustanovuje inak.
(2) Na konanie  o dočasnom zverení dieťaťa do starostlivosti osoby, ktorá má záujem stať sa pestúnom, o výchovných opatreniach,  o zapisovaní do zoznamu žiadateľov, o vyradení zo zoznamu žiadateľov, o úhrade za poskytnutú starostlivosť podľa § 56 ods. 4 a § 57,  o poskytovaní resocializačného príspevku, o udelení akreditácie, predĺžení platnosti akreditácie a o zrušení akreditácie, o pokutách, o poskytnutí finančného príspevku akreditovanému subjektu podľa § 88, o neposkytnutí príspevku na stravu, o príspevku na osamostatnenie sa vzťahujú všeobecné predpisy o správnom konaní s výnimkou  § 26, 60, 62 až 68 zákona o správnom konaní. 
(3)  Zariadenie zriadené určeným orgánom sociálnoprávnej ochrany detí sociálnej kurately je príslušné na rozhodovanie
a) o úhrade za poskytnutú starostlivosť podľa § 56 ods. 4 a § 57,
b) o neposkytnutí príspevku na stravu,
c) o príspevku na osamostatnenie.
(4) Miestna príslušnosť úradu práce, sociálnych vecí a rodiny sa spravuje sídlom úradu práce, sociálnych vecí a rodiny, v ktorého obvode
a) má dieťa obvyklý pobyt,
b) sa dieťa  zdržiava len po určitý čas  a riešenie jeho výchovy a výživy neznesie odklad,
c) sa zdržiava maloletý bez sprievodu,
d) má plnoletá fyzická osoba obvyklý pobyt.  
(5) Miestna príslušnosť vyššieho územného celku  sa spravuje sídlom vyššieho územného celku, na území ktorého vykonáva akreditovaný subjekt, právnická osoba alebo fyzická osoba podľa § 71 písm. e) opatrenia sociálnoprávnej ochrany detí a sociálnej kurately.

DESIATA ČASŤ
Kontrola vykonávania opatrení sociálnoprávnej ochrany detí a sociálnej kurately a pokuty
§ 90
     	(1) Kontrolu vykonávania opatrení podľa tohto zákona s výnimkou vykonávania opatrení podľa § 10 ods. 1 vykonáva ministerstvo. Kontrolné oprávnenia iných orgánov podľa osobitných predpisov tým nie sú dotknuté.
(2) Kontrolnou činnosťou sa zisťuje  dodržiavanie tohto zákona,  ostatných všeobecne záväzných právnych predpisov, medzinárodných dohovorov a právnych aktov Európskej únie v oblasti práv detí, ktorými je Slovenská republika viazaná.
(3) Pri vykonávaní kontroly sa postupuje podľa osobitných predpisov.)
(4) Za zavinené marenie výkonu kontroly, za zavinené nesplnenie povinnosti podľa osobitného predpisu) a za nedodržiavanie tohto zákona môže ministerstvo ukladať pokuty.  
§ 91
 	(1) Ministerstvo môže uložiť subjektu, v ktorom sa vykonala kontrola, pokutu od 1 000 Sk do 10 000 Sk za zavinené marenie výkonu kontroly a za zavinené nesplnenie povinnosti podľa osobitného predpisu.68) Pokutu možno uložiť aj opakovane, ak povinnosť nebola splnená v určenom termíne, najviac do  10 000 Sk.
	(2) Ministerstvo môže uložiť subjektu, v ktorom sa vykonala kontrola, pokutu do 50 000 Sk za nedodržanie tohto zákona. Ak v rozhodnutí o pokute  ministerstvo určí lehotu na odstránenie zistených nedostatkov a subjekt v určenej lehote neodstráni nedostatky, možno uložiť pokutu opakovane.
	(3) Pri určení výšky pokuty podľa odsekov 1 a 2 sa prihliada najmä na závažnosť zistených nedostatkov a nesplnených povinností, na rozsah ich následkov,  na prípadné opakované zistenie nedostatkov alebo neplnenie povinností alebo na neplnenie viacerých povinností. 
 	(4) Pokutu podľa odsekov 1  a  2 možno uložiť do jedného roka odo dňa, keď ministerstvo zistilo, že v uvedenej lehote neboli  odstránené zistené nedostatky alebo nesplnenia povinností, najneskôr do troch rokov odo dňa, v ktorom mali byť zistené nedostatky odstránené. 
	(5) Výnosy z pokút sú príjmom štátneho rozpočtu. 

JEDENÁSTA ČASŤ
Spoločné ustanovenia
§ 92
(1)  Opatrenia  podľa  § 12 až 15, § 20, § 22 ods. 2 a 3, § 23, § 25 ods. 3, § 73 ods. 2 písm. a),  písmeno b) piateho bodu a písmena d) druhého bodu a tretieho bodu môžu vykonávať len fyzické osoby, ktoré získali vysokoškolské vzdelanie v  študijnom odbore sociálna práca, psychológia, právo, alebo v  študijných odboroch pedagogického zamerania alebo majú uznaný doklad o takomto vysokoškolskom vzdelaní vydaný zahraničnou vysokou školou.
(2) Sprostredkovanie  náhradnej rodinnej starostlivosti,  sociálnu kuratelu pre deti,  koordinovanie prijímania a realizovania opatrení  podľa § 73 ods. 2 písm. e) tretieho bodu  môžu na účely tohto zákona vykonávať len fyzické osoby, ktoré získali vysokoškolské vzdelanie v študijnom odbore sociálna práca alebo  majú uznaný doklad o takomto vysokoškolskom vzdelaní vydaný zahraničnou vysokou školou.
(3) Sociálnu kuratelu pre plnoletých podľa § 73  ods. 2 písm. b) ôsmeho bodu môžu na účely tohto zákona vykonávať len fyzické osoby, ktoré získali vysokoškolské vzdelanie v  študijnom odbore sociálna práca alebo andragogika alebo  majú uznaný doklad o takomto vysokoškolskom vzdelaní vydaný zahraničnou vysokou školou.
 (4) Opatrenia podľa § 44 ods. 4  môžu vykonávať len fyzické osoby, ktoré získali vysokoškolské vzdelanie v  študijnom odbore  právo alebo majú uznaný doklad o takomto vysokoškolskom vzdelaní vydaný zahraničnou vysokou školou a najmenej trojročnú prax.
(5) Psychologickú pomoc a psychologickú starostlivosť na účely sociálnoprávnej ochrany detí a sociálnej kurately môžu vykonávať len fyzické osoby, ktoré získali vysokoškolské vzdelanie v študijnom odbore  psychológia alebo majú uznaný doklad o takomto vysokoškolskom vzdelaní vydaný zahraničnou vysokou školou.
(6) Liečebno-výchovnú starostlivosť na účely sociálnoprávnej ochrany detí a sociálnej kurately môže vykonávať len psychológ alebo liečebný pedagóg.
(7) Vychovávatelia a ďalší pedagogickí zamestnanci zariadení na výkon ústavnej starostlivosti, predbežného opatrenia a výchovného opatrenia podľa tohto zákona sa považujú za pedagogických zamestnancov podľa osobitného predpisu) a sú povinní spĺňať odbornú a pedagogickú spôsobilosť podľa osobitného predpisu.41)
§ 93
          (1) Poskytovatelia zdravotnej starostlivosti, zdravotné poisťovne, súdy, ústavy zboru väzenskej a justičnej stráže, Sociálna poisťovňa, orgány činné v trestnom konaní,   školy, školské zariadenia, školské správy, ďalšie orgány štátnej správy, obce a vyššie územné celky sú povinné poskytovať  súčinnosť  orgánom sociálnoprávnej ochrany detí a sociálnej kurately a zariadeniam zriadeným na výkon rozhodnutia súdu podľa tohto zákona na účely vykonávania opatrení sociálnoprávnej ochrany detí a sociálnej kurately. Rovnakú povinnosť majú  orgány sociálnoprávnej ochrany detí a sociálnej kurately, poskytovatelia zdravotnej starostlivosti, zdravotné poisťovne, súdy, ústavy zboru väzenskej a justičnej stráže, Sociálna poisťovňa, orgány činné v trestnom konaní,   školy, školské zariadenia, školské správy  a ďalšie orgány štátnej správy k obciam a vyšším územným celkom, a to v rozsahu potrebnom na výkon ich samosprávnej pôsobnosti podľa tohto zákona.
	(2) Orgány štátnej správy v oblasti  sociálnoprávnej ochrany detí a sociálnej kurately spolupracujú pri výkone opatrení sociálnoprávnej ochrany detí a sociálnej kurately s obcami, vyššími územnými celkami, akreditovanými subjektami, cirkvami, náboženskými spoločnosťami a ďalšími právnickými osobami a fyzickými osobami pôsobiacimi v tejto oblasti.
§ 94
	Ustanovenia tohto zákona upravujúce opatrenia na zabezpečenie rovnocenného náhradného prostredia deťom, ktoré nemôžu byť vychovávané vo vlastnej rodine, sa vzťahujú aj na deti, ktoré sú umiestnené v domove sociálnych služieb s celoročným pobytom30) na základe rozhodnutia súdu.
§ 95
 Zamestnanec príslušného orgánu sociálnoprávnej ochrany detí a sociálnej kurately, obce alebo vyššieho územného celku, akreditovaného subjektu, ktorý plní úlohy ustanovené týmto zákonom, je povinný zachovávať mlčanlivosť o skutočnostiach, ktoré sa dozvedel v súvislosti s vykonávaním opatrení podľa tohto zákona, ak tento zákon neustanovuje inak. Informácie poskytuje len v prípade, ak by ich zamlčaním bol ohrozený život alebo zdravie detí a plnoletých fyzických osôb, alebo ak táto povinnosť vyplýva z osobitných predpisov.3) 
§ 96
	Kde so vo všeobecne záväzných právnych predpisoch vydaných pred 1. aprílom 2005 používa “Centrum pre medzinárodnoprávnu ochranu detí a mládeže” rozumie sa tým “Ústredie práce, sociálnych vecí a rodiny”.
§ 97
Všeobecne záväzný právny predpis, ktorý vydá ministerstvo, ustanoví
a) štandardy počtu detí a mladých dospelých v profesionálnej rodine podľa § 53, o určení výšky úhrady výdavkov na dieťa a mladého dospelého v profesionálnej rodine a o spôsobe vedenia účtov podľa § 52 ods. 1 písm. a), 
b) štandardy počtu detí, mladých dospelých a štandardy počtu zamestnancov v samostatných diagnostických skupinách, v samostatných skupinách, špecializovaných samostatných skupinách a v samostatných skupinách pre mladých dospelých podľa § 52 ods. 1 písm. b), štandardy stravovania, obslužných činností a výšku úhrady za bývanie  v detskom domove  podľa § 61, štandardy stravovania počas výchovno-rekreačných programov podľa § 73 ods. 2 písm. e) piateho bodu a o úschove cenných vecí podľa § 47 ods. 3 písm. b) piateho bodu, 
c) výšku vreckového, vecného daru a príspevkov podľa § 66 až 70,
d) podrobnosti o podávaní žiadostí o udelenie akreditácie, obsahových náležitostiach žiadosti o udelenie akreditácie a o overení odbornej spôsobilosti a odborných znalostí podľa § 78, 79 a 81.

DVANÁSTA ČASŤ
Prechodné  A  ZÁVEREČNÉ  ustanovenia
§ 98
	Zrušuje sa Centrum pre medzinárodnoprávnu ochranu detí a mládeže.
§ 99
	(1) Práva a povinnosti zo štátnozamestnaneckého pomeru štátnych zamestnancov vykonávajúcich štátnu správu doterajšieho služobného úradu, ktorým je Centrum pre medzinárodnoprávnu ochranu detí a mládeže, ktorého pôsobnosť prechádza od 1. júla 2005 na služobný úrad, ktorým je Ústredie práce, sociálnych vecí a rodiny, prechádzajú na tento služobný úrad.
	(2) Práva a povinnosti z pracovnoprávnych vzťahov zamestnancov, ktorí k 30. júnu 2005 vykonávali práce vo verejnom záujme k zamestnávateľovi, ktorý je Centrum pre medzinárodnoprávnu ochranu detí a mládeže, prechádzajú od 1. júla 2005 na Ústredie práce, sociálnych vecí a rodiny.
	(3) Správa majetku štátu, ktorú k 30. júnu 2005 vykonávalo Centrum pre medzinárodnoprávnu ochranu detí a mládeže a majetok slúžil na plnenie jeho úloh, prechádza od 1. júla 2005 na Ústredie práce, sociálnych vecí a rodiny. 
	(4) Práva a povinnosti z dohôd uzatvorených Centrom pre medzinárodnoprávnu ochranu detí a mládeže do 30. júna 2005 prechádzajú od 1. júla 2005 na Ústredie práce, sociálnych vecí a rodiny. 
	(5) Plnenie záväzkov vyplývajúce pre Slovenskú republiky z uzatvorených medzinárodných zmlúv, medzinárodných dohovorov a právnych aktov Európskej únie prechádza od 1. júla 2005 z Centra pre medzinárodnoprávnu ochranu detí a mládeže na Ústredie práce, sociálnych vecí a rodiny. 
	(6) V konaniach, ktoré do 30. júna 2005 neboli Centrom pre medzinárodnoprávnu ochranu detí a mládeže  skončené, postupuje po 30. júni 2005 Ústredie práce, sociálnych vecí a rodiny. 
§ 100
(1) Práva a povinnosti z pracovnoprávnych vzťahov zamestnancov, ktorí k      31. marcu 2005 vykonávali práce vo verejnom záujme  k zamestnávateľovi, ktorým je Centrum poradensko-psychologických služieb pre jednotlivca, pár a rodinu (ďalej len “Centrum poradensko-psychologických služieb”) a miesto výkonu ich práce bolo riaditeľstvo Centra poradensko-psychologických služieb so sídlom v Bratislave prechádzajú od 1. apríla 2005 na Ústredie práce, sociálnych vecí a rodiny.
(2) Práva a povinnosti z pracovnoprávnych vzťahov zamestnancov, ktorí           k 31. marcu 2005 vykonávali práce vo verejnom záujme  k zamestnávateľovi, ktorým je Centrum poradensko-psychologických služieb a miesto výkonu ich práce boli pracoviská  riaditeľstva a územné pracoviská Centra poradensko-psychologických služieb prechádzajú od 1. apríla 2005 na úrady práce, sociálnych vecí a rodiny v územnom obvode, ktorých sa tieto pracoviská nachádzajú.
	(3) Správa majetku štátu, ktorú k 31. marcu 2005 vykonávalo riaditeľstvo Centra poradensko-psychologických služieb so sídlom v Bratislave, a ktorý slúžil na plnenie jeho úloh,  prechádza  od 1.  apríla 2005 na Ústredie práce, sociálnych vecí a rodiny.  Správa majetku štátu, ktorú k 31. marcu 2005 vykonávalo riaditeľstvo Centra poradensko-psychologických služieb a ktorý súžil na plnenie úloh jeho pracovísk  a jeho územných pracovísk, prechádza od 1. apríla 2005 na úrady práce, sociálnych vecí a rodiny, v územnom obvode ktorých sa nachádzajú  pracoviská riaditeľstva Centra  poradensko-psychologických služieb a územné pracoviská Centra  poradensko-psychologických služieb.
	(4) Práva a povinnosti z dohôd uzatvorených Centrom poradensko-psychologických služieb do 31. marca 2005 prechádzajú od 1. apríla 2005 na Ústredie práce, sociálnych vecí a rodiny a na úrady práce, sociálnych vecí a rodiny. 
§ 101
	(1) Štátny zamestnanec, ktorý spĺňal do 31. marca 2005 kvalifikačné predpoklady na vykonávanie opatrení sociálnoprávnej ochrany detí a sociálnej kurately podľa osobitného predpisu,) spĺňa kvalifikačné predpoklady na vykonávanie týchto opatrení aj podľa tohto zákona. 
(2) Ak výkon ústavnej starostlivosti, predbežného opatrenia a výchovného opatrenia zabezpečoval v profesionálnej rodine zamestnanec zariadenia, ktorý  spĺňal do 31. marca 2005 kvalifikačné predpoklady na vykonávanie opatrení sociálnoprávnej ochrany detí a sociálnej kurately,   spĺňa kvalifikačné predpoklady na vykonávanie týchto opatrení aj podľa tohto zákona. 
§ 102
	(1) Evidenciu a  spisovú dokumentáciu  týkajúcu sa sociálnoprávnej ochrany detí a sociálnej kurately vedenú o dieťati, plnoletej fyzickej osobe a rodine do 31. marca 2005, musia orgány sociálnoprávnej ochrany detí a sociálnej kurately, zariadenia, obce a ostatné subjekty vykonávajúce opatrenia sociálnoprávnej ochrany detí a sociálnej kurately  doplniť a prispôsobiť podľa  tohto zákona najneskôr do 31. októbra 2005.
	(2) Ak  fyzická osoba, ktorá má záujem stať sa pestúnom alebo osvojiteľom, splnila podľa predpisov účinných do 31. marca 2005 podmienky na  sprostredkovanie nadviazania osobného vzťahu medzi ňou a dieťaťom, ktorému treba zabezpečiť náhradnú rodinnú starostlivosť, a je k 31. marcu 2005 vedená v prehľade občanov vhodných vykonávať náhradnú rodinnú starostlivosť, zapíše sa do zoznamu žiadateľov podľa tohto zákona.
	(3) Ak fyzická osoba mala v období pred 1. aprílom 2005 záujem stať sa pestúnom alebo osvojiteľom, a nebola k 31. marcu 2005 vedená v prehľade občanov vhodných vykonávať náhradnú rodinnú starostlivosť podľa predpisov účinných do      31. marca 2005,  postupuje sa pri sprostredkovaní náhradnej rodinnej starostlivosti podľa  tohto zákona.
	(4) Detský domov, krízové stredisko a resocializačné stredisko zriadené ako zariadenia sociálnych služieb podľa predpisov účinných do 31. marca 2005, sa považujú za zariadenia podľa tohto zákona; zriaďovateľ týchto zariadení je povinný zabezpečiť  plnenie účelu zariadenia podľa tohto zákona.   
	(5) Ak je zriaďovateľ detského domova, krízového strediska a resocializačného strediska zriadených podľa predpisov účinných do 31. marca 2005 fyzická osoba alebo právnická osoba, ktorá poskytovala sociálnu pomoc podľa predpisov účinných do 31. marca 2005, je povinná požiadať o udelenie akreditácie podľa tohto zákona najneskôr do 31. decembra 2005. Do 31. decembra 2005 je tento zriaďovateľ považovaný za akreditovaný subjekt podľa tohto zákona a je vedený v zozname akreditovaných subjektov podľa § 82 ods. 5. Ak zriaďovateľ uvedený v prvej vete požiada o udelenie akreditácie, je považovaný za akreditovaný subjekt podľa tohto zákona až do dňa vydania osvedčenia o udelení akreditácie alebo doručenia písomného oznámenia o nevydaní osvedčenia.  
	(6)  Právnická osoba alebo fyzická osoba, ktorá do 31. marca 2005 poskytovala sociálnu pomoc  na základe povolenia  podľa osobitného predpisu)  vykonávaním opatrení, ktoré obsahovo zodpovedajú opatreniam  podľa tohto zákona, je povinná požiadať o udelenie akreditácie podľa tohto zákona najneskôr do 31. decembra 2005. Do 31. decembra 2005 je právnická osoba alebo fyzická osoba uvedená v prvej vete považovaná za akreditovaný subjekt podľa tohto zákona a je vedená v zozname akreditovaných subjektov podľa § 82 ods. 5. Ak právnická osoba alebo fyzická osoba uvedená v prvej vete požiada o udelenie akreditácie, je považovaná za akreditovaný subjekt podľa tohto zákona až do dňa vydania osvedčenia o udelení akreditácie alebo doručenia písomného oznámenia o nevydaní osvedčenia.                        
	(7) O žiadostiach právnických osôb a fyzických osôb o vydanie povolenia podľa osobitného predpisu,71) o ktorých do 31. maca 2005 nebolo právoplatne rozhodnuté,  sa rozhoduje  po 31. marci 2005 podľa predpisov účinných do 31. marca 2005. 
	(8) Ak obec, právnická osoba alebo fyzická osoba vykonáva po 31. marci 2005 opatrenia  podľa odseku 6 a splnili podmienky na poskytnutie finančného príspevku  podľa právneho predpisu účinného do 31. marca 2005, postupuje sa  pri jeho čerpaní a zúčtovaní do  31. decembra 2005 podľa  predpisov účinných do 31. marca 2005.
(9) Zriaďovatelia detských domovov  zabezpečia a utvoria podmienky v detských domovoch 
a)	do 31. decembra 2006 tak, aby od 1. januára 2007 bolo každé dieťa do jedného roku  veku zaradené po jeho  umiestnení v detskom domove a diagnostickom pobyte v samostatnej diagnostickej skupine výlučne do profesionálnej rodiny s výnimkou dieťaťa, ktorého zdravotný stav vyžaduje osobitnú zvýšenú opateru a starostlivosť  v špecializovanej samostatnej skupine,   
b)	do 31. decembra 2008 tak, aby od 1. januára 2009 bolo každé dieťa  do troch rokov veku  zaradené po jeho umiestnení v detskom domove  a diagnostickom pobyte v samostatnej diagnostickej skupine  výlučne do  profesionálnej rodiny s výnimkou dieťaťa, ktorého zdravotný stav vyžaduje osobitnú zvýšenú opateru a starostlivosť v špecializovanej samostatnej skupine.
	(10) Domovy sociálnych služieb pre deti s celoročným pobytom prijímajú deti s nariadenou ústavnou starostlivosťou do 31. decembra 2008. Orgány sociálnoprávnej ochrany detí a sociálnej kurately zabezpečia a utvoria  do 31. decembra 2008 podmienky pre prijímanie všetkých detí so zdravotným postihnutím, ktoré majú nariadenú ústavnú starostlivosť, v zariadeniach zriadených podľa tohto zákona. 
	(11) Ak zariadenie pestúnskej starostlivosti poskytuje k 31. marcu 2005  pestúnsku starostlivosť podľa predpisov účinných do  31. marca 2005  deťom, ktoré sú zverené do pestúnskej starostlivosti právoplatným rozhodnutím súdu o zverení dieťaťa do pestúnskej starostlivosti, alebo ktoré sú dočasne zverené do starostlivosti osoby, ktorá má záujem stať sa pestúnom, postupuje toto zariadenie pri poskytovaní starostlivosti od 1. apríla 2005 do skončenia dôvodov poskytovania pestúnskej starostlivosti deťom, ktorým poskytovalo toto zariadenie starostlivosť k 31. marcu 2005  podľa predpisu účinného do 31. marca 2005.) Od 1. apríla 2005 sa tieto zariadenia až do ich zániku považujú za zariadenia podľa tohto zákona. Ustanovenia    § 78 až 85 sa na tieto zariadenia nevzťahujú.
(12) Ak sa vykonáva rozhodnutie súdu v detskom domove pre maloletých bez sprievodu, ktorý zriadila právnická osoba alebo fyzická osoba, ktorá sa podľa tohto zákona považuje za akreditovaný subjekt, poskytne jej určený orgán sociálnoprávnej ochrany detí a sociálnej kurately finančný príspevok podľa tohto zákona na základe písomnej žiadosti   podanej   po  31. marci 2005.  Finančný   príspevok  možno  v tomto   prípade  poskytnúť preddavkovo, počnúc aprílom 2005, najskôr odo dňa podania písomnej žiadosti; na poskytnutie tohto finančného príspevku sa nevzťahuje odsek 8.
	(13) Ustanovenia zákona č. 195/1998 o sociálnej pomoci v znení neskorších predpisov, ktoré upravujú sociálnu prevenciu dieťaťa, sociálnu prevenciu plnoletého občana, sociálnoprávnu ochranu detí, organizovanie náhradnej starostlivosti, sociálne poradenstvo, detský domov, krízové stredisko a resocializačné stredisko  sa od            1. apríla 2005 nevzťahujú na  vykonávanie opatrení sociálnoprávnej ochrany detí a sociálnej kurately podľa tohto zákona. 
      
Čl. II
Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení zákona č. 5/2004 Z. z.,  zákona č. 191/2004 Z. z., zákona č. 453/2004 Z. z., zákona č. 614/2004 Z. z. a zákona č. 721/2004 Z. z. sa   mení a dopĺňa takto:
1. Doterajší text § 4 sa označuje ako odsek 1 a dopĺňa sa  odsekom 2, ktorý znie:
“(2)  Fyzické osoby podľa odseku 1 sa na účely posudzovania hmotnej núdze, zabezpečenia základných životných podmienok a pomoci v hmotnej núdzi  neposudzujú spoločne, ak nežijú v domácnosti4) z dôvodu, že je fyzickej osobe alebo fyzickým  osobám poskytovaná odborná pomoc v krízovej životnej situácii a bývanie podľa osobitného predpisu.6a)”.
Poznámka pod čiarou k odkazu 6a znie:
“6a)  § 62 ods. 1 písm. a) zákona č. ..../2004 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov.”.     
2. V § 13 ods. 2 písm. a) sa slová “980 Sk” nahrádzajú slovami “1 130 Sk” a v písmene b) sa slová “1 670 Sk” nahrádzajú slovami “1 920 Sk”.

Čl. III
	Zákon č. 601/2003 Z. z. o životnom minime a o zmene a doplnení niektorých zákonov v znení zákona č. 410/2004 Z. z. a zákona č. 453/2004 Z. z. sa dopĺňa takto:
V § 4 sa odsek 3 dopĺňa písmenami g) a h), ktoré znejú:
“g)  príspevok na stravu podľa osobitného predpisu,13)
  h) resocializačný príspevok podľa osobitného predpisu.14)”.
Poznámky pod čiarou k odkazom 13 a 14 znejú:
“13) § 64 ods. 1 písm. b) zákona č. .../2004 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov.
 14. § 70 zákona č. .../2004 Z. z.”.

Čl. IV
Zákon č. 195/1998 Z. z. o sociálnej pomoci v znení zákona  č. 389/1998 Z. z., zákona č. 155/1999 Z. z., zákona č. 450/2000 Z. z., zákona   č. 416/2001 Z. z., zákona č. 567/2001 Z. z., zákona č. 507/2002 Z. z., zákona  č. 534/2002 Z. z., zákona             č. 724/2002 Z. z., zákona č. 453/2003 Z. z., zákona 599/2003 Z. z., zákona  č. 45/2004 Z. z., zákona č. 141/2004 Z. z., zákona č. 191/2004 Z. z., zákona č. 365/2004 Z. z., zákona č. 453/2004 Z. z., zákona č. 564/2004 Z. z. a zákona č. 721/2004 Z. z. sa mení a dopĺňa takto:               
1. V § 4 sa vypúšťa písmeno e).
2. V § 5 ods. 2 sa vypúšťajú  písmená a) a b).
3. V § 6 ods. 1 sa vypúšťajú písmená b) a d), v odseku 2 sa vypúšťajú písmená a) až e),  vypúšťajú sa odseky 3 a 5 a v odseku 6 sa vypúšťajú písmená a) a c).
4. V § 11 sa vypúšťa písmeno b).
5. § 13 sa vypúšťa.
6. V § 18 sa vypúšťa odsek 2 a v odseku 4 sa vypúšťajú písmená f) až i).
7. V § 22 ods. 6 sa na konci vety pripájajú tieto slová: “ podľa osobitného predpisu.32b)”.
    Poznámka pod čiarou k odkazu 32b znie:
     “32b) Zákon č. ..../2004 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov.”.
8.  V § 22 sa vypúšťa odsek 7.
     Doterajšie odseky 8 a 9 sa označujú ako odseky 7 a 8.
9.  V § 22 ods. 7 sa na konci pripája táto veta: “Poskytovanie vecných darov dieťaťu s nariadenou ústavnou výchovou upravuje osobitný predpis.32b) ”.
10. V § 22 ods. 8 sa slová “vo výške päťnásobku sumy životného  minima pre nezaopatrené dieťa ustanoveného  osobitným predpisom33)” nahrádzajú slovami  “podľa osobitného predpisu32b) ”.
11. § 26 sa vypúšťa.
12. § 29 sa vypúšťa.
13. § 31 a 32 sa vypúšťajú.
14. V § 43 sa vypúšťa odsek 1, v odseku 3 sa vypúšťa písmeno b).
15. V § 44  odsek 10 znie:
“(10) Pri určovaní výšky úhrady za poskytovanú starostlivosť v domove sociálnych  služieb pre deti s nariadenou ústavnou výchovou celoročne sa postupuje podľa osobitného predpisu.32b) ”.
16. V § 65 ods. 1 sa vypúšťa písmeno d) a odsek 2.
17. V § 66 sa vypúšťa písmeno i).
18. V § 68 písm. a) sa vypúšťa prvý bod a deviaty bod, písmeno c), písmená g) až r) a písmená ab) až af).
19. § 69 sa vypúšťa.
20. V § 71 ods. 1 písm. a) sa vypúšťa ôsmy bod, v písmene b) sa vypúšťa druhý bod, písmeno d), v písmene e) sa vypúšťa prvý bod, písmeno f), písmená h) až l) a písmeno o).
21. V § 91 ods. 4 sa vypúšťa písmeno b).
22. § 92a sa vypúšťa.
23. V § 93 ods. 2 sa vypúšťa písmeno a).
24. V § 94 sa vypúšťa odsek 2.
25. V § 97 ods. 1 sa vypúšťajú písmená b) a c), odseky 2 až 4.
26. Príloha č. 11 sa vypúšťa.
Čl. V
	Zákon č. 580/2004 Z. z. o zdravotnom poistení a o zmene a doplnení zákona                  č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z. sa mení a dopĺňa takto:
1. V § 3 ods. 3 písm. e) sa  slová “v zariadení sociálnych služieb” nahrádzajú slovami   “v zariadení, v ktorom je umiestnený na základe rozhodnutia súdu,5)”.
2.   V poznámke  pod čiarou k odkazu 5 sa citácia “Zákon č. 195/1998 Z. z. o sociálnej pomoci v znení neskorších predpisov”  nahrádza citáciou “Zákon č. .../2005 Z. z.    o sociálnoprávnej ochrane detí a o sociálnej kuratele a o zmene a doplnení niektorých zákonov.”. 
3.V § 4 ods. 3 písm. e)  sa slová “sociálnych služieb” nahrádzajú slovami “na základe rozhodnutia súdu,5)”.”
4. V § 5 ods. 3 písm. f) sa slová “v zariadení sociálnych služieb” nahrádzajú slovami      “v zariadení, v ktorom bol umiestnený na základe rozhodnutia súdu,5)”.
5. V § 6 ods. 3 písmeno b)  znie:
     “b) poskytovateľ zdravotnej starostlivosti,11) alebo  zariadenie, v ktorom je umiestnený na základe rozhodnutia súdu, 5)   ak zákonný zástupca nie je známy a maloletý poistenec je umiestnený v zdravotníckom zariadení ústavnej zdravotnej starostlivosti12)   alebo v zariadení na základe rozhodnutia súdu,5)”.
6. V § 6 ods. 7  v prvej vete sa slová “zariadenie sociálnych služieb.5)” nahrádzajú slovami  “zariadenie, v ktorom je maloletý umiestnený na základe rozhodnutia súdu.5)” a v druhej vete sa slová  “zariadenie sociálnych služieb” nahrádzajú slovami “zariadenie, v ktorom je dieťa umiestnené na základe rozhodnutia súdu,5)” a slová   “v zariadení sociálnych služieb.5)” sa nahrádzajú slovami “v zariadení, v ktorom je dieťa umiestnené na základe rozhodnutia súdu.5)”.
7. V § 8 odsek 2 znie:
    “(2) Ak za maloletého poistenca, ktorého údaje nie sú známe, podáva prihlášku poskytovateľ zdravotnej starosltivosti11)  alebo v zariadenie, v ktorom je  umiestnený na základe rozhodnutia súdu,5) prihláška musí obsahovať údaje umožňujúce jeho identifikáciu.”.
 
Čl. VI
	Tento zákon nadobúda účinnosť 1. apríla 2005 okrem Čl. I § 73 ods. 1 písm. p), § 99 a 100, ktoré nadobúdajú účinnosť 1. júla 2005.